Tiada kemungkinan pembuluh darah pecah akibat tekanan pelajaran
Oleh EDDY AQMAL MOHAMED HAMIDI

10 Julai 2021, 7:40 pm
PETALING JAYA – Pakar perubatan berpendapat bahawa tekanan akibat pelajaran tidak akan mengakibatkan pembuluh darah di otak pecah sehingga boleh mengakibatkan kematian seseorang pelajar.
Perunding Kanan Neurologi di Fakulti Perubatan Universiti Teknologi MARA (UiTM), Prof Datuk Dr. Raymond Azman Ali berkata, kemungkinan pembuluh darah pecah akibat tekanan atau stress adalah hampir tiada kerana dua perkara itu tidak berkaitan antara satu sama lain.
“Bagaimanapun, kejadian pembuluh darah pecah mungkin boleh berlaku kepada sesiapa sahaja disebabkan beberapa faktor kesihatan lain.
“Pendarahan di dalam otak mungkin terjadi jika seseorang itu mempunyai masalah kesihatan lain seperti penyakit jantung iaitu apabila jantung melepaskan serpihan darah beku ke otak sehingga mengakibatkan kecederaan,” katanya kepada Kosmo! ketika dihubungi hari ini.
Menurut beliau, kejadian pembuluh darah pecah juga mungkin boleh diakibatkan oleh aneurysm atau Berry Aneurysm iaitu benjolan pada saluran darah yang berpunca di kawasan dinding arteri yang lemah.
“Ada beberapa kes kematian melibatkan golongan muda yang apabila dibedah siasat mendapati kematian adalah diakibatkan oleh aneurysm yang tidak pernah diketahui oleh mereka atau ahli keluarga yang lain.

“Kejadian mungkin kebetulan dan jika hendak dikaitkan dengan tekanan akibat pelajaran saya rasa tiada kaitan namun kita kena tunggu laporan bedah siasat untuk mengetahui punca kematian,” ujarnya.
Terdahulu, seorang penuntut perempuan di sebuah institusi pengajian tinggi awam (IPTA) meninggal dunia dan menimbulkan persoalan berkaitan dengan tekanan akibat pembelajaran.
Mangsa berusia 22 tahun yang mengambil jurusan pengurusan perniagaan disahkan meninggal dunia di Hospital Sultan Abdul Halim (HSAH) Sungai Petani, Kedah kira-kira pukul 2 petang semalam.
Mangsa sebelum itu dikatakan mengalami sakit kepala yang teruk dan muntah sebelum tidak sedarkan diri di rumah yang disewa bersama rakannya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


HTAR tutup perkhidmatan rawatan pesakit luar
Oleh MOHD YUNUS YAKKUB

10 Julai 2021, 6:12 pm
KLANG – Semua perkhidmatan rawatan pesakit luar di Hospital Tengku Ampuan Rahimah ( HTAR ) ditutup sepenuhnya bermula semalam sebagai persediaan menghadapi pengurusan pesakit Covid-19.
Pengarah HTAR, Dr. Zulkarnain Mohd. Rawi berkata, antara perkhidmatan yang terjejas adalah rawatan klinik pakar pesakit luar di kompleks rawatan harian (ACC) serta perkhidmatan fisioterapi dan pemulihan carakerja di bangunan utama.
“Pesakit yang mempunyai janji temu di klinik pakar dinasihatkan supaya tidak hadir ke hospital selepas 9 Julai (semalam) sehingga diberitahu kelak.
“Sehubungan itu, beberapa orang pegawai perubatan akan dipertanggungjawabkan untuk memantau dan menyusun semula semua janji temu di klinik pakar.
“Ini termasuk pemberian preskripsi baru bagi pesakit yang telah kehabisan ubat,” jelasnya dalam kenyataan hari ini.
Beliau menjelaskan tarikh dan masa baharu bagi janji temu klinik pakar dan pengambilan ubat di farmasi akan diberikan oleh pihak hospital kepada pesakit melalui sistem pesanan ringkas
(SMS).

“Oleh itu, pesakit dinasihatkan supaya peka dengan notifikasi yang diberikan melalui SMS agar pesakit tidak terlepas janji temu dan terputus bekalan ubat-ubatan sepanjang penutupan perkhidmatan ini,” katanya.
Kosmo! sebelum ini melaporkan suasana pekarangan HTAR di sini sedikit ‘menggerunkan’ apabila terdapat beberapa pesakit diletakkan di luar wad kecemasan hospital tersebut.
Perkara tersebut tular di laman sosial Facebook apabila ramai pengguna ‘melarang’ orang ramai mengunjungi hospital berkenaan sekiranya tidak mempunyai sebarang kepentingan.
Malah, Ketua Setiausaha Kementerian Kesihatan, Datuk Mohd. Shafiq Abdullah baru-baru ini dipetik berkata, penambahan unit katil baharu di HTAR akan dibuat dalam menampung jumlah pesakit Covid-19 di sekitar Lembah Klang. -K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


#RichWellBantu 400 keluarga dapat sumbangan
Oleh MOHD RASDAN AHMAD

10 Julai 2021, 5:31 pm
KUALA LUMPUR – Pertubuhan Kebajikan RichWell (RichWell) menyumbang kotak makanan keperluan asas kepada 400 keluarga di Projek Perumahan Rakyat (PPR) Pantai Ria dan Flat Bukit Angkasa, Lembah Pantai, hari ini.
Timbalan Presiden Kanan RichWorks International Sdn. Bhd. (RichWorks), Radz Mohd berkata, sumbangan tersebut diperolehi daripada usahawan-usahawan dan orang ramai yang bersama dengan mereka bagi memberikan manfaat kepada orang lain.
Katanya, RichWorks terpanggil apabila melihat kesusahan dialami anggota masyarakat di luar sana hingga ada yang kibarkan bendera putih bagi mendapatkan bantuan segera.
“Pengagihan sumbangan kilat ini merupakan peringkat pertama selepas dilancarkan sendiri oleh Pengasas RichWorks dan Mentor Usahawan, Datuk Dr. Azizan Osman Ahad lalu.
“Sumbangan ini diharap sedikit sebanyak dapat meringankan bebanan keluarga terkesan setelah diberhentikan kerja, bisnes terpaksa ditutup, tidak dapat bekerja disebabkan operasi ditutup menyebabkan kehilangan punca pendapatan,” katanya di PPR Pantai Ria hari ini. – K! ONLINE.
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kluster Gong Pasir punca PKPD mukim Sura
Oleh NIK NUR IZZATUL HAZWANI NIK ADNAN

10 Julai 2021, 4:56 pm
DUNGUN – Pelaksanaan Perintah Kawalan Pergerakan Diperketatkan (PKPD) di mukim Sura melibatkan tiga lokaliti iaitu Perumahan Awam Kos Rendah Gong Pasir, Kampung Gong Pasir dan Taman Maidam di sini mulai hari ini disebabkan peningkatan kes Kluster Gong Pasir.
Pengarah Kesihatan Terengganu, Dr. Nor Azimi Yunos berkata, kluster berkenaan yang dikesan pada 4 Julai lalu itu dicetuskan oleh aktiviti rentas negeri seorang individu yang sering berulang alik bekerja di zon merah.
“Ia diburukkan lagi dengan aktiviti berkumpul dan ziarah antara keluarga dan sahabat (dalam lokaliti berkenaan) sehingga setakat ini 79 kes positif Covid-19 telah dikesan.
“Sebanyak 53 kes positif Covid-19 tersebut dipercayai tersebar daripada aktiviti berkumpul dan ziarah berkenaan,” katanya ketika proses ujian saringan membabitkan penduduk terbabit di Sekolah Kebangsaan Gong Pasir di sini hari ini.
Dalam perkembangan sama, Nor Azimi memberitahu, ujian saringan bersasar Covid-19 melibatkan seramai 1,105 penduduk di tiga lokaliti terbabit telah selesai sepenuhnya semalam.
Sebelum ini, Majlis Keselamatan Negara (MKN) mengumumkan pelaksanaan PKPD di Perumahan Awam Kos Rendah Gong Pasir, Kampung Gong Pasir dan Taman Maidam yang terletak di mukim Sura melibatkan 1,570 penduduk dan 318 rumah sehingga 23 Julai depan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kerajaan Kelantan beri kerjasama kes rasuah projek AKSB
Oleh MUHAMMAD AYMAN GHAFFA

10 Julai 2021, 4:33 pm
KOTA BHARU – Kerajaan negeri Kelantan akan memberi sokongan dan kerjasama sepenuhnya kepada pihak Suruhanjaya Pencegahan Rasuah Malaysia (SPRM) bagi membantu siasatan kes rasuah projek RM27 juta melibatkan bekas pengurus besar syarikat Air Kelantan Sdn. Bhd. (AKSB).
Setiausaha politik Menteri Besar Kelantan, Mohd. Asri Mat Daud berkata, Menteri Besar Kelantan, Datuk Ahmad Yakob telah mengambil perhatian sepenuhnya kes penahanan bekas pengurus besar dan pegawai AKSB itu.
“Kerajaan Negeri Kelantan akan memberi sokongan dan kerjasama melalui AKSB kepada pihak SPRM bagi membantu siasatan tersebut selaras dengan peruntukan undang-undang yang ada.
“Dalam pada itu, prinsip tidak bersalah sehingga dibuktikan bersalah perlu sentiasa dipegang. Semua pihak perlu memberi kepercayaan penuh kepada siasatan yang sedang dijalankan oleh SPRM,” katanya dalam satu kenyataan di sini hari ini.
Menurut Mohd. Asri, sehubungan dengan itu, beliau berharap semua pihak tidak mendahului SPRM dalam hal tersebut.
Akhbar Kosmo! hari ini melaporkan, tiga individu termasuk seorang bekas pengurus besar dan seorang pegawai syarikat AKSB direman tiga hari bermula semalam selepas dipercayai terlibat dalam kes rasuah membabitkan projek lebih RM27 juta.

Perintah reman dikeluarkan oleh Majistret Rozaidi Yaacob di Mahkamah Majistret di sini mengikut Seksyen 117 Kanun Prosedur Jenayah bagi memboleh SPRM men- jalankan siasatan lanjut.
Ketiga-tiga suspek yang berusia 60, 42 dan 39 tahun itu dipercayai menerima wang tersebut daripada beberapa syarikat untuk menjalankan projek AKSB. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Penunggang maut cuba mencelah, elak lori rosak
Oleh DIYANATUL ATIQAH ZAKARYA

10 Julai 2021, 5:38 pm
ALOR GAJAH – Seorang penunggang motosikal maut selepas cuba mencelah di antara dua buah lori di Jalan Kampung Pegoh Dalam, di sini pagi tadi.
Dalam kejadian kira-kira 10.30 pagi itu, mangsa, Roslan Ahmad, 50, meninggal dunia di tempat kejadian selepas terperosok di antara kenderaan berat berkenaan.
Ketua Polis Daerah Alor Gajah, Superintendan Arshad Abu berkata, sebelum kejadian salah sebuah kenderaan tersebut mengalami kerosakan dan sedang dibaiki oleh seorang pemandu lori yang lain.
Jelasnya, sebuah lori telah diberhentikan di bahu kiri jalan, namun sebuah lagi berada di atas laluan lorong mangsa.
“Ketika kejadian mangsa yang menunggang motosikal jenis Yamaha Y15ZR dalam perjalanan dari arah Kampung Pegoh ke Lebuh Alor Gajah- Melaka Tengah- Jasin (AMJ).
“Setiba di lokasi, mangsa tidak sempat mengelak dan cuba mencelah lalu di antara dua buah lori tersebut, namun gagal sebelum terperosok di bawah kenderaan berat itu,” katanya ketika dihubungi di sini, hari ini.

Katanya, akibat kemalangan itu, mangsa yang bekerja sendiri meninggal dunia di tempat kejadian. -K! ONLINE


APMM tahan bot tempatan gaji PATI sebagai nelayan
Oleh NIK NUR IZZATUL HAZWANI NIK ADNAN

10 Julai 2021, 5:42 pm
KEMAMAN – Gara-gara mengupah pendatang asing tanpa izin (PATI) sebagai nelayan, sebuah bot nelayan tempatan kes C ditahan Maritim Malaysia (APMM) di perairan Kuala Kemaman dekat sini pada kelmarin.
Sewaktu ditahan pada pukul 4.56 petang, bot terbabit yang mempunyai enam nelayan warga Vietnam itu sedang berada pada kedudukan 59 batu nautika dari perairan Kuala Kemaman.
Pengarah Zon Maritim Kemaman, Rashidilhadi Abd. Rashid berkata, pada mulanya, APMM menerima maklumat kehadiran nelayan asing yang sedang asyik menangkap ikan berhampiran perairan Pulau Tenggol, Dungun.
“Pemeriksaan pada nombor pendaftaran mendapati bot tersebut milik tempatan tetapi kesemua enam kru termasuk tekong berusia 28 hingga 47 tahun merupakan warga Vietnam.
“Mereka didapati tidak memiliki permit kerja sebagai nelayan yang sah,” katanya kepada Kosmo! di sini hari ini. -K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pengantin tular guna mekap mahal tetapi pelamin murah
Oleh KOSMO!

10 Julai 2021, 5:38 pm
JAKARTA – Seorang pengantin perempuan menjadi tular di media sosial selepas solekan yang digayakan semasa hari persandingannya dikatakan tidak padan dengan majlisnya yang begitu sederhana, lapor laman berita Merdeka.com semalam.
Video yang dimuat naik oleh pemilik Instagram @tante_rempong itu menunjukkan suasana pernikahan sepasang pengantin dengan dekorasi yang sangat sederhana.
Namun, solekan yang yang dikenakannya nampak begitu berbeza dan dia dikatakan memilih solekan yang mahal.
“Ini definisi solekan mahal berbanding hiasannya.

“Lepas tahu harga solekan ini, saya terkejut kerana dekorasi pelamin cuma 500 ribu rupiah (RM144) sementara solekan pula harga jutaan rupiah (RM300),” tulisnya pada keterangan video.
Melalui video tersebut, perakamnya berkata pengantin tersebut memilih solekan jenis mahal kerana mahu kelihatan cantik pada hari persandingannya.

“Kata pengantin, tidak mengapa jika solekannya mahal kerana yang penting dia kelihatan cantik,” tulis pemilik video lagi.
Netizen turut meninggalkan komen dengan memuji hasil solekan pengantin tersebut yang disifatkan cukup cantik.
“Bagus kerana pengantin tahu apa yang seharusnya menjadi keutamaan. Saya juga lebih memilih solekan mahal dan tidak pudar berbanding dekorasi majlis yang mahal,” tulis seorang netizen.
“Tidak mengapa yang penting hasil solekannya memuaskan hati,” tulis seorang lagi netizen. – Agensi


Wanita ditahan miliki dadah kristal seberat 277 kilogram
Oleh KOSMO!

10 Julai 2021, 5:00 pm
PATTANI, Thailand – Seorang wanita dari Pattani  ditahan Khamis lalu selepas polis menemui sembilan guni berisi dadah jenis kristal methamphetamine   seberat 277 kilogram di kediamannya, lapor laman berita The Thaiger News kelmarin.
Insiden tersebut berlaku di daerah Sai Buri, Pattani.
Pihak berkuasa termasuk polis, tentera dan sukarelawan menggeledah kediaman wanita tersebut menjelang tengah hari pada Khamis lalu.
Sembilan guni dadah jenis kristal itu kesemuanya mempunyai berat 277 kilogram.
Wanita tersebut, Firadao Khami mengesahkan bahawa kediaman yang digeledah itu adalah miliknya. Dia kini  ditahan pihak polis sementara menunggu siasatan selesai. -Agensi


198 set agihan fidyah kepada hilang kerja, pendapatan
Oleh ABDUL RAZAK IDRIS

10 Julai 2021, 5:45 pm
KUALA LANGAT – Majlis Agama Islam Selangor (MAIS) mengagihkan 198 set makanan asasi sekitar Daerah Kuala Langat melalui peruntukan fidyahnya.
MAIS dalam kenyataannya berkata, set makanan asasi tersebut diedarkan kepada penerima yang terdiri daripada mereka yang terkesan dengan pandemik Covid-19.
“Agihan kali menumpukan kepada penerima yang hilang punca pendapatan dan hilang pekerjaan dalam tempoh Perintah Kawalan Pergerakan Diperketatkan (PKPD).
“Jumlah keseluruhan agihan adalah sebanyak RM19,800,” katanya.
Turut hadir dalam edaran fidyah itu adalah Pengarah Pembangunan Sosial, Suhaimi Ismail dan Eksekutif Riqab Prihatin, Adlan Maaruf Mohd. Idris. -K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Perniagaan terjejas punca peniaga gantung diri
10 Julai 2021, 4:19 pm
AMPANG – Perniagaan terjejas akibat pelaksanaan Perintah Kawalan Pergerakan (PKP) dipercayai faktor mendorong seorang peniaga menggantung diri pada kipas siling di bilik tidur kediamannya di Taman Putra, dekat sini semalam.
Mangsa yang berumur 58 tahun itu ditemui tergantung oleh isterinya kira-kira pukul 1.45 petang sebaik tiba di rumah selepas keluar membeli barang keperluan harian.
Ketua Polis Daerah Ampang Jaya, Asisten Komisioner Mohamad Farouk Eshak berkata, polis menerima laporan mengenai kejadian itu melalui panggilan orang awam sekitar pukul 2.04 petang.
“Ketika kejadian isterinya tiada di rumah kerana keluar membeli barang keperluan dan hanya menyedari kejadian sebaik tiba di rumah.
“Mangsa yang mempunyai tiga cahaya mata mendiami rumah teres dua tingkat itu bersama isteri dan anak bongsu berusia 26 tahun, bagaimanapun anak bongsunya yang berada di dalam bilik lain tidak menyedari kejadian itu,” ujarnya dalam kenyataan hari ini.
Jelas beliau, berdasarkan maklumat ahli keluarganya, mereka memberitahu mangsa telah mengalami kemurungan dan pernah beberapa kali menjalani rawatan psikiatri di Pusat Pakar Universiti Malaya (UMSC).

“Siasatan awal juga mendapati mangsa dipercayai mengalami masalah kemurungan selepas syarikat perniagaannya mengalami masalah kewangan yang teruk sejak PKP dilaksanakan menyebabkan operasi perniagaan terpaksa ditutup.
“Pemeriksaan di tempat kejadian dan pada tubuh badan mangsa tidak menjumpai sebarang unsur jenayah dan kes diklasifikasikan sebagai laporan mati mengejut (SDR),” ujarnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Peniaga jual ayam murah bantu penduduk terjejas
Oleh NIK SUKRY RAMLI

10 Julai 2021, 4:41 pm
KUANTAN – Tidak dapat dinafikan tekanan dihadapi kebanyakan penduduk akibat pelaksanaan Perintah Kawalan Pergerakan (PKP) bukan sahaja menjejaskan pendapatan bahkan ada yang kehilangan kerja.
Menyedari bebanan ditanggung penduduk ketika ini, seorang peniaga kedai runcit, Abd Latif Abdul Wahab, 50, mengambil inisiatif menawarkan ayam proses pada harga paling murah berbanding harga pasaran ketika ini.
Beliau yang sudah berniaga sejak kira-kira 30 tahun lalu berkata, sebanyak 150 ekor ayam proses disediakan kepada pelanggan dengan harga RM5.50 sekilogram.
“Harga ini adalah paling rendah berbanding kebiasaannya dijual pada harga RM7.50 hingga RM9.50 sekilogram di pasaran.
“Idea ini tercetus selepas menyedari kesan (pandemik) Covid-19 terhadap orang ramai. Ada yang hilang kerja, ada yang terputus sumber pendapatan, jadi, saya harap inisiatif ini dapat membantu mereka,” katanya ketika ditemui di kedai runcit miliknya dekat Jalan Tanjung Pasir-Bukit Goh, di sini, pagi tadi.
Abd Latif berkata, bekalan ayam proses itu diperoleh daripada pembekal di Kemaman, Terengganu dan beliau menawarkan harga murah itu kepada pelanggannya selama tiga hari, bermula hari ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


WhatsApp SUK Perlis digodam
Oleh NUR NAZLINA NADZARI

10 Julai 2021, 3:28 pm
KANGAR – Setiausaha Kerajaan Negeri Perlis, Azman Mohd. Yusof memaklumkan akaun aplikasi WhatsApp miliknya telah digodam pihak tidak bertanggungjawab yang menyamar sebagai dirinya untuk meminta wang.
Azman kemudian memuat naik status di Facebook miliknya supaya orang ramai tidak memberi maklum balas terhadap sebarang permintaan berbentuk bantuan daripada nombor 0193363144 yang kini telah pun ditamatkan perkhidmatan.
Menurut beliau, kejadian itu mengakibatkan 10 kenalannya terpedaya dengan memasukkan wang ke dalam akaun penggodam tersebut dianggarkan sebanyak RM25,000.
Ujarnya, kejadian berlaku kira-kira pukul 11.30 malam, Khamis lalu selepas beliau menerima permintaan untuk masuk dalam satu kumpulan WhatsApp.
Azman memaklumkan berhubung talian WhatsApp miliknya yang digodam menerusi Facebook rasminya.
“Sebelum akaun saya digodam, akaun rakan saya terlebih dahulu digodam. Ia membabitkan kumpulan WhatsApp yang kononnya kumpulan Media Kesihatan Covid-19 daripada Menteri Kesihatan.
“Sebaik sahaja memasuki kumpulan tersebut, enam nombor pin masuk ke telefon dan kami diminta untuk memasukkan nombor pin di kumpulan terbabit,” katanya ketika dihubungi di sini hari ini.

Katanya, sebaik sahaja berbuat demikian, beliau sudah tidak dapat mengakses akaun WhatsApp dan keesokan harinya dimaklumkan ada kenalan telah terpedaya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Malaysia bukan negara gagal – Mustapa
Oleh ROSALWANI CHE SOH

10 Julai 2021, 3:12 pm
JELI – Menteri di Jabatan Perdana Menteri (Ekonomi), Datuk Seri Mustapa Mohamed menyangkal dakwaan portal berita, Bloomberg yang melaporkan bahawa Malaysia sedang menuju ke arah sebuah negara yang gagal.
Tegasnya, ketika berdepan krisis Covid-19, sistem pentadbiran negara kekal berfungsi dalam semua aspek termasuk kesihatan dan keselamatan selain semua institusi sama ada kerajaan atau swasta masih beroperasi seperti biasa.
“Meskipun dalam krisis, keadaan Malaysia masih seperti biasa malah ahli politik juga bekerja. Sekiranya, kerajaan gagal maka sistem politik semuanya lumpuh, namun semua institusi terus berfungsi.
“Pelantikan Menteri Kewangan, Tengku Datuk Seri Zafrul Tengku Abdul Aziz sebagai Menteri Penyelaras bagi Pelan Pemulihan Negara (PPN) juga sebagai bukti menunjukkan kesungguhan kerajaan meningkatkan ekonomi negara.
“Perdana Menteri juga melantik Timbalan Perdana Menteri, Datuk Seri Ismail Sabri Yaakob yang diyakini dapat membantu Perdana Menteri selain membela rakyat. Insya-Allah kita akan buat terbaik dan kita tidak akan menjadi negara yang gagal,” katanya.
Beliau berkata demikian ketika hadir ke Majlis Penyampaian Bakul Makanan melalui Pakej Perlindungan Rakyat dan Pemulihan Ekonomi (Pemulih) kepada 6,000 penerima di Parlimen Jeli di Masjid Kampung Berdang di sini hari ini.

Sebelum ini, Bloomberg melaporkan, Malaysia menduduki di tangga tercorot dalam senarai kemajuan 53 negara membuka semula ekonominya di tengah krisis pandemik Covid-19.
Senarai kebingkasan Covid-19 bagi Jun menempatkan Malaysia di tangga ke-51 di atas Filipina dan Argentina. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kita nak mati berkurung, warga asing bebas berkeliaran – Cef Wan
Oleh MOHAMMAD SHAHEMY AZMI

10 Julai 2021, 3:53 pm
PETALING JAYA – Selebriti cef terkenal, Datuk Redzuawan Ismail meluahkan rasa kesal dan bimbang melihat kebebasan warga asing berkumpul dan beriadah walaupun negara kini sedang melaksanakan Perintah Kawalan Pergerakan (PKP) untuk mengekang penularan pandemik Covid-19.
Redzuawan, 63, atau lebih dikenali sebagai Cef Wan meluahkan kebimbangan itu selepas tular beberapa keping foto memperlihatkan kebebasan warga asing dipercayai dari Bangladesh dan India berkumpul beramai-ramai termasuk menjalankan urusan jual beli di sebuah kawasan di Meru, Klang.
“Banyak foto tular memperlihatkan ramai warga Bangladesh atau imigran berkumpul dan membeli-belah. Patutlah kes Covid-19 di kilang-kilang tinggi.
“Kebanyakan dalam kalangan mereka (imigran) tidak kisah sama sekali (perintah PKP). Nyawa mereka sangat murah. Tengok sahaja di negara masing-masing sama ada di India atau Bangladesh. Mereka lebih ambil berat (bimbang) untuk mencari sesuap nasi,” tulis Cef Wan.
Ujarnya lagi, disebabkan mentaliti mereka sebegitu, maka tidak hairanlah jika warga asing kurang mengambil berat tentang situasi penularan Covid-19 yang sedang melanda di seluruh dunia hari ini.
“Mentaliti dan kepedulian mereka terhadap Covid-19 pun tidak sama seperti kita,” ujarnya.

Dalam pada itu, Cef Wan turut mempersoalkan pemantauan dan kawalan oleh pihak berkuasa seperti polis dan askar di kawasan tumpuan warga asing berkumpul.
“Mana pula polis atau askar di sekitar kawasan Meru, Klang ketika semua ini berlaku? Bukan senang nak jaga mereka pun,” kata Cef Wan.
Oleh hal demikian, Cef Wan berharap supaya perkara membabitkan warga asing itu segera ditangani dengan mengambil tindakan sewajarnya supaya mereka tidak bebas keluar seperti tiada apa-apa berlaku.
“Kita semua nak mati berbulan-bulan sanggup berkurung dalam rumah. Bagaimana nak landaikan lekuk Covid-19 kalau begini sikap mereka,” katanya.
Beberapa hari lalu, tular di media sosial memperlihatkan kumpulan warga asing dipercayai di Meru, Klang berkumpul dan berada di atas jalan raya seperti biasa sehingga menimbulkan keresahan rakyat walaupun ketika negara sedang melaksanakan PKP pada saat ini. -K! ONLINE


Dua kem PLKN tempatkan pekerja kilang
Oleh ASLIZA MUSA

10 Julai 2021, 4:07 pm
TAPAH – Dua kem Program Latihan Khidmat Negara (PLKN) di sini menempatkan pekerja empat buah kilang dalam Mukim Bidor dan Batang Padang susulan Perintah Kawalan Pergerakan Diperketatkan (PKPD).
Penggunaan kem PLKN di Chenderiang dan Sungkai itu bagi mengekang penularan wabak Covid-19.
Menteri Besar, Datuk Saarani Mohamad berkata, langkah itu juga bagi mengelakkan mereka bercampur dengan orang ramai kerana pekerja warga asing itu tinggal di kawasan perumahan.
“Kita melaksanakan PKPD mukim kerana ia berpunca daripada empat buah kilang di mana pekerja-pekerja kilang tersebut tidak tinggal di asrama.
“Jadi mereka dipindahkan di dua buah kem PLKN dan tutup kilang terlibat sementara kita melaksanakan saringan besar-besaran pada penduduk setempat,” katanya. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Buku perpustakaan dipulangkan selepas 300 tahun
Oleh KOSMO!

10 Julai 2021, 4:08 pm
LONDON – Seorang pegawai sebuah gereja di Britain terkejut apabila menerima kiriman berupa sebuah buku yang telah dipinjam dari perpustakaan gereja tersebut lebih 300 tahun lalu, lapor laman berita United Press International semalam.
Keith Farrow yang merupakan Naib Dekan di Gereja Sheffield berkata, buku yang dicetak pada tahun 1704 itu dikirim menerusi pos yang turut disertakan dengan sekeping nota daripada seorang wanita yang memberitahu asal usulnya.
“Saya menemui buku ini bersama-sama barangan kepunyaan pemiliknya, seorang wanita yang telah meninggal dunia.
“Dia mewasiatkan agar buku ini dipulangkan kepada Gereja Sheffield,” tulis nota tersebut.
Menurut Farrow, buku yang mempunyai tarikh 1709 pada bahagian dalam itu ditulis dengan amat menarik.
“Pada buku ini turut tertulis ia dipinjam dari perpustakaan di Gereja  Sheffield. Jadi, saya berpendapat buku ini dipinjam dan tidak dipulangkan,” ujarnya.

Perpustakaan di gereja tersebut merupakan salah satu lokasi setempat yang popular sehingga ia dirobohkan pada tahun 1800-an. – AGENSI


Kes Covid-19 pecah rekod lagi hari ini
Oleh SITI A'ISYAH SUKAIMI

10 Julai 2021, 4:03 pm
PUTRAJAYA – Kes harian Covid-19 pecah rekod lagi selepas mencatatkan 9,353 kes hari ini sekali gus menjadikan jumlah kes positif sebanyak 827,191 kes.
Ketua Pengarah Kesihatan, Tan Sri Dr. Noor Hisham Abdullah berkata, Selangor kekal mendahului negeri lain dengan 4,277 kes, diikuti oleh Kuala Lumpur sebanyak 1,398 kes dan Melaka sebanyak 835 kes.
“Negeri Sembilan pula (638 kes), Johor (399 kes), Kedah (364 kes), Sarawak (352 kes), Sabah (251 kes), Pahang (247 kes), Pulau Pinang (180 kes) dan Perak (145 kes).
“Selebihnya, Kelantan (89 kes), Labuan (85 kes), Terengganu (50 kes), Putrajaya (39 kes) dan Perlis (empat kes),” katanya pada ciapan Twitter di sini hari ini. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Trend kes Covid-19 Selangor mungkin tidak akan berubah
Oleh NUR HUDA MUSA

10 Julai 2021, 3:22 pm
BANGI – Kerajaan Selangor menjangkakan trend kes Covid-19 yang tinggi di negeri itu tidak akan berubah dalam tempoh terdekat.
Menteri Besar Selangor, Datuk Seri Amirudin Shari berkata, hal itu kerana pelaksanaan Perintah Kawalan Pergerakan Diperketatkan (PKPD) ketika ini memerlukan masa lebih daripada tujuh hari bagi menampakkan keberkesanannya.
“Berdasarkan analisa yang diberikan oleh Jabatan Kesihatan Negeri Selangor (JKNS) sebelum ini, mungkin antara empat hingga ke enam minggu baru kita dapat kesan hasil Perintah Kawalan Pergerakan (PKP) yang dilaksanakan.
“Tetapi bagi PKPD kali ini, kita mungkin dapat lihat kesan-kesannya pada minggu kedua atau minggu ketiga pelaksanaannya,” katanya ketika sidang akhbar selepas melawat kawasan PKPD di Pangsapuri Sri Ayu, Bandar Baru Bangi, di sini hari ini.
Bagaimanapun katanya, beliau percaya dengan jumlah bekalan vaksin yang seimbang serta pembukaan beberapa lagi Pusat Pemberian Vaksin (PPV), ianya dapat meningkatkan keupayaan untuk mencapai imunisasi kelompok.
Dalam pada itu, Amirudin memaklumkan, seramai 2,320 penduduk di Pangsapuri Sri Ayu yang terdiri daripada pekerja-pekerja kilang akan divaksin dalam tempoh dua hari bermula hari ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Hospital di Selangor sedia tampung pesakit Covid-19
Oleh NUR HUDA MUSA

10 Julai 2021, 3:51 pm
BANGI – Fasiliti kesihatan negeri Selangor bersedia bagi menampung keadaan kririkal kes Covid-19 yang mendadak di negeri itu.
Pengarah Jabatan Kesihatan Negeri Selangor, Datuk Indera Dr. Sha’ari Ngadiman berkata, beberapa fasiliti hospital di Selangor kini dalam keadaan bersiap-sedia untuk menerima bilangan pesakit yang semakin meningkat.
“Baru-baru ini saya membuat lawatan penyeliaan di Hospital Ampang yang mana kita telah meningkatkan lagi bilangan katil-katil untuk menampung pesakit Covid-19 terutamanya bagi pesakit kategori tiga, empat dan lima.
“Bilangan katil unit rawatan rapi (ICU) juga telah ditambah. Manakala di Hospital Tengku Ampuan Rahimah (HTAR) pula, kita telah menggunakan semula beberapa wad untuk dijadikan wad-wad biasa selain menjadikan pusat rawatan harian tempat merawat pesakit,” katanya kepada pemberita selepas lawatan di Pangsapuri Sri Ayu, Bandar Baru Bangi, di sini hari ini.
Katanya, Jabatan Kesihatan Negeri Selangor juga bakal memaklumkan sebuah lagi hospital yang akan dijadikan sebagai hospital Covid-19 sekiranya diperlukan.
“Kita juga telah menambah keperluan di Hospital Serdang, di mana proses penambahan telah disediakan termasuk menambah 40 buah katil di hospital tersebut.

“Selain itu, sebanyak 1,000 penumpu oksigen dan 1,000 tabung oksigen juga telah ditambah di Pusat Kuarantin dan Rawatan Covid-19 (PKRC) Taman Ekspo Pertanian Malaysia Serdang (Maeps) bagi memastikan bekalan oksigen mencukupi,” jelasnya.
Dalam pada itu, Sha’ari memaklumkan pihaknya juga telah menerima petugas-petugas kesihatan yang mobilisasidari negeri Perlis, Perak, Terengganu dan Sabah untuk membantu.
“Bagi menggunakan sumber yang sedia ada, Hospital Angkatan Tentera Tuanku Mizan (HATTM) juga digunakan untuk kes-kes Covid-19 serta sebahagian pesakit bukan Covid-19 dari Hospital Kuala Lumpur (HKL).
“Bermula hari ini juga, ruang bawah tanah HATTM telah digunakan kerana ruang itu memang direka khas untuk sebarang bencana. Ruang bawah tanah itu boleh diubah-suai pada bila-bila masa kepada fungsi wad kerana setiap tiang itu mempunyai port oksigen untuk merawat pesakit,” ujarnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Duit banyak boleh habis jika tidak bekerja – Sweet Qismina
Oleh NUR EMIRA SAIZALI

10 Julai 2021, 3:59 pm
PETALING JAYA – Sejak akhir-akhir ini, ramai golongan selebriti tanah air menyuarakan rasa kekecewaan mereka terhadap situasi yang melanda negara ketika ini.
Perkara sama turut diluahkan aktres Sweet Qismina yang mula risau dengan keadaan kewangan rakyat negara ini.
Baginya, walaupun seseorang itu memiliki sejumlah wang simpana yang banyak, namun semuanya bakal berkurangan sekiranya kebenaran untuk keluar bekerja tidak diberikan.
“Duit banyak tetapi jika berbulan-bulan tidak keluar bekerja dengan situasi kerajaan begini boleh mati kelaparan juga.
“Bayangkan orang yang lagi susah daripada itu. Mereka punya ‘permainan’, kita yang sengsara,” ciap pelakon Bidadari Salju itu dalam Twitter semalam.
Sebelum ini, pemilik nama penuh Farhanna Qismina Supandi, 24, itu juga pernah menghulurkan bantuan kewangan dengan menggunakan duitnya sendiri kepada pengikut Twitternya yang terjejas akibat pandemik Covid-19.

Semalam, jumlah kes positif Covid-19 mencatatkan rekod baharu iaitu 9,186 iaitu kes harian paling tinggi sejak pandemik Cvodi-19 melanda negara. – K! ONLINE


Selamat ulang tahun kelahiran ke-96 buat Tun M
Oleh EDDY AQMAL MOHAMED HAMIDI

10 Julai 2021, 3:31 pm
PETALING JAYA – Bekas Perdana Menteri, Tun Dr. Mahathir Mohamad hari ini menyambut ulang tahun kelahirannya yang ke-96 tahun.
Beliau yang juga merupakan Pengerusi Parti Pejuang Tanah Air (Pejuang) turut dihujani dengan ucapan selamat ulang tahun kelahiran di platform-platform media sosial daripada rakyat Malaysia tanpa mengenal usia atau fahaman politik.
Turut mengucapkan selamat hari lahir kepada tokoh negarawan itu adalah bekas Perdana Menteri ke-6, Datuk Seri Najib Razak yang dahulunya pernah berbeza pendapat dengan beliau.
“Selamat ulang tahun kelahiran ke-96. Moga dikurniakan nikmat kesihatan yang baik serta limpahan ketenangan dan keamanan,” kata Najib menerusi satu kemas kini status di laman Facebook.
Turut disertakan dalam ucapan berkenaan adalah sekeping tangkap layar siaran berita tempatan memaparkan kenyataan Tun Mahathir yang berbunyi ‘Biar apapun, Najib adalah puncanya’.
Tinjauan di laman Facebook Tun Mahathir mendapati Bapa Pemodenan Malaysia itu turut menerima ratusan ucapan hari kelahiran daripada rakyat Malaysia yang rata-ratanya mengagumi kekuatan sosok tubuh itu yang kekal bekerja di usia lanjut.

“Di ulang tahun kelahirannya ke 96 tahun, masih bekerja seperti biasa. Bagaimana kita tidak terasa sekiranya ada orang memburukkan beliau. Selamat ulang tahun Tun M, saya doakan semoga Tun M dan Tuh Hasmah sentiasa dalam rahmat dan redha Allah S.W.T.,” kata Nurul Afifah Alias.
“Salam hormat Tun, anda telah menunjukkan bahawa usia bukan halangan, Terima kasih kerana sentiasa mendahulukan rakyat. Selamat hari lahir, semoga diberkati dengan kesihatan yang baik dan dipanjangkan usia,” ucap Gary Sim. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ramai mengaku jalin hubungan seksual dengan makhluk asing
Oleh KOSMO!

11 Julai 2021, 9:30 pm
LONDON – Ratusan warga Britain mendakwa pernah melakukan hubungan seksual dengan makhluk asing menerusi satu tinjauan terbaharu, lapor akhbar Daily Star semalam.
Sejak akhir-akhir ini, semakin ramai penduduk England mendakwa pernah berjumpa secara dekat dengan makhluk asing.
Manakala hampir 300 individu di Britain membuat pengakuan pernah melakukan hubungan seksual dengan makhluk aneh itu.
Kebanyakan daripada mereka yang membuat pengakuan itu adalah daripada Norwich yang merupakan kawasan yang sering dikunjungi objek terbang tidak dikenali (UFO).
David Abrams dari BuzzBingo.com yang menjalankan tinjauan tersebut berkata keputusan undian tersebut amat mengejutkannya.
“Kami terkejut apabila mendapati ramai mendakwa pernah melakukan hubungan seksual dengan makhluk asing terutamanya mereka yang berasal dari Norwich dan Bristol.

“Pasti ada sesuatu tentang lokasi-lokasi tersebut yang menyebabkan dakwaan aktiviti seksual bersama makhluk asing adalah lebih kerap berbanding kawasan lain di Britain,” katanya.
Bulan lalu, Daily Star turut melaporkan kisah seorang wanita, Abbie Bela yang menemui cinta dengan makhluk asing selepas berputus asa mencari kekasih secara online. -Agensi


Uttar Pradesh bakal lancar polisi dua anak
Oleh KOSMO!

11 Julai 2021, 9:00 pm
NEW DELHI – Kerajaan negeri Uttar Pradesh (UP) di India bercadang untuk menguatkuasakan polisi undang-undang dua anak bagi satu keluarga dalam masa terdekat, lapor akhbar Indian Express, kelmarin.
Menerusi satu pengumuman di Laman web UP Suruhanjaya Undang-Undang Negeri (UPSLC), kerajaan sedang berusaha  mengawal, menstabilkan dan menjaga kesejahteraan penduduk di negeri ini dengan menyediakan satu rang undang-undang (RUU) baharu tentang polisi anak.
Penduduk tempatan dialu-alukan untuk menambah atau membaik pulih draf RUU tersebut sehingga tarikh akhir pada 19 Julai ini.
Antara faedah bagi penjawat awam yang mempraktikkan polisi dua anak ini adalah mendapat dua kenaikan pangkat tambahan sepanjang perkhidmatan, tanggungan kos bersalin, cuti paterniti (ayah) selama 12 bulan dengan gaji penuh.
Satu Dana Penduduk Negeri akan dibentuk bagi memudahkan pelaksanaan akta tersebut.
Sementara itu, sesiapa yang melanggar dasar dua anak di UP akan dilarang bertanding dalam pemilihan badan-badan lokal, memohon atau mendapat kenaikan pangkat dalam pekerjaan pemerintah dan menerima segala bentuk subsidi pemerintah.

Menyenaraikan tanggungjawab pemerintah dalam hal ini, draf RUU mengatakan bahawa lebih banyak pusat bersalin akan didirikan di setiap pusat kesihatan primer.
Badan kerajaan dan bukan kerajaan (NGO) akan ditugaskan menyebarkan pil kontraseptif, kondom dan menyebarkan kesedaran mengenai kaedah perancang keluarga melalui pekerja kesihatan masyarakat.
Mereka juga akan memastikan pendaftaran kehamilan, kelahiran, kelahiran dan kematian secara mandatori di negeri ini.
“Di Uttar Pradesh, kita memiliki sumber daya ekologi dan ekonomi yang terbatas. Maka tindakan mengawal dan menstabilkan taraf hidup penduduk sedai ada sangat perlu bagi mempromosikan pembangunan lestari,” tulis draf RUU tersebut.
Uttar Pradesh memiliki populasi 240 juta orang yang menjadikannya negeri keempat paling ramai di India dan mempunyai majoriti penduduk Muslim yang berasal dari Bangladesh. – Agensi


Permohonan i-Citra dibuka mulai esok
Oleh AHMAD SHAHERMAN SHAMSURI

11 Julai 2021, 8:40 pm
PETALING JAYA – Bermula esok, pencarum Kumpulan Wang Simpanan Pekerja (KWSP) berusia 55 tahun ke bawah boleh membuat permohonan pengeluaran i-Citra melalui laman web icitra.kwsp.gov.my.
Jabatan Hal Ehwal Korporat KWSP berkata, tarikh itu adalah tiga hari lebih awal daripada tarikh ditetapkan sebelum ini iaitu pada 15 Julai.
Menurutnya, bagi memudahkan permohonan, ahli dinasihatkan untuk memastikan nombor telefon bimbit adalah sama seperti dalam rekod KWSP bagi urusan penerimaan One-Time Password (OTP) serta mempunyai akaun bank yang masih aktif untuk bayaran pengeluaran terbabit.
“i-Citra membolehkan ahli yang layak untuk membuat pengeluaran simpanan KWSP mereka sehingga jumlah maksimum RM5,000 tertakluk kepada jumlah baki simpanan dalam kedua-dua Akaun 1 dan 2.
“Jumlah pengeluaran yang diluluskan akan dibayar secara sehingga lima kali bayaran bulanan sebanyak RM1,000 sebulan tertakluk kepada baki simpanan,” kata kenyataan itu di sini hari ini.
Tambah kenyataan itu, pembayaran pertama i-Citra dijangka dikreditkan ke dalam akaun bank pencarum mulai bulan depan.

“Jumlah pengeluaran yang diluluskan akan dibayar sehingga lima kali bayaran iaitu sebanyak RM1,000 sebulan tertakluk kepada baki simpanan,”ujarnya
Untuk maklumat lanjut mengenai i-Citra serta cara membuat permohonan, pencarum boleh merujuk laman komunikasi rasmi KWSP di laman sesawang www.kwsp.gov.my atau menghubungi talian hotline i-Citra di 03-8922 4848. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan)
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kilang kimia buang sisa ketika hujan lebat
Oleh MOHAMAD FAIZAL HASHIM

11 Julai 2021, 8:43 pm
JOHOR BAHRU – Sebuah kilang yang menjalankan aktiviti berasaskan kimia bertindak melepaskan buangan yang tidak dirawat ke dalam longkang awam sewaktu hujan lebat bagi mengelakkan dikesan oleh pihak berkuasa.
Tindakan tidak bertanggungjawab itu dihidu pihak Jabatan Alam Sekitar (JAS) Negeri Johor yang menjalankan pemeriksaan di Kawasan Perindustrian SILC, Gelang Patah, dekat sini semalam.
JAS Negeri Johor dalam satu kenyataan berkata, pihaknya telah mengambil langkah pantas dengan mengenakan tindakan penahanan operasi kelengkapan di bawah Seksyen 38(1)(a) Akta Kualiti Alam Sekeliling 1974 ke atas kilang terbabit.
“Premis ini telah mengambil kesempatan melepaskan buangan yang tidak dirawat ke dalam longkang awam sewaktu hujan lebat.
“Jabatan Alam Sekitar amat memandang serius perkara ini dan tindakan tegas akan diambil,” katanya dalam satu kenyataan. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan)
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Terima kasih KWSP
Oleh AHMAD SHAHERMAN SHAMSURI

11 Julai 2021, 9:37 pm
PETALING JAYA – Ramai yang menarik nafas lega apabila Kumpulan Wang Simpanan Pekerja (KWSP) telah mempercepatkan tarikh permohonan pengeluaran i-Citra bermula esok.
Pengumuman terbaharu KWSP itu nyata mengembirakan ramai pihak dan mereka amat berterima kasih kepada agensi itu kerana telah mempercepatkan tarikh permohonan yang dijadualkan pada 15 Julai depan.
Tinjauan Kosmo! di laman Facebook KWSP mendapati rata-rata pengguna media sosial memuji pendekatan yang telah dibuat agensi itu dan berharap agar segala urusan secara dalam talian berjalan lancar.
“KWSP u are the best, biarlah yang nak mengata u, setakat ini semua urusan sangat senang dan pantas. Ikut online memang best dan lagi efisen,” tulis Skobok Skoby.
“Harap web tidak ‘jem’ seperti isi permohonan dapatkan vaksin sebelum ini, moga web KWSP sudah bersedia ‘diserang’ esok,” tulis Manja Man.
Pada masa sama, orang ramai turut berharap agar nilai pengeluaran dinaikkan lagi sehingga ke paras RM10,000.

“Terima kasih kerana percepatkan urusan. Kalau dapat pengeluaran 10K lagi baik,” tulis Syahriany Tengku Syahril.- K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan)
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Nak Pfizer, Ifa Raziah nafi pilih vaksin, dia berpenyakit
Oleh SAIRUL ZAMRI MISRANI

11 Julai 2021, 8:51 pm
PETALING JAYA – Pelakon dan pengacara sensasi Ifa Raziah menafikan dakwaan netizen yang menuduhnya membatalkan janji temu vaksinasi saat akhir secara sengaja kerana memilih jenis vaksin.
Menerusi muat naik dalam TikTok, Ifa atau nama sebenarnya Saripah Raziah Mustapha berkata, dia terpaksa membatalkan niat mengambil vaksin hari ini disebabkan kekeliruan dan salah faham yang berlaku di Pusat Pemberian Vaksin Pusat Pameran dan Perdagangan Antarabangsa Malaysia (MITEC).
“Miss Diva terpaksa cancel (batalkan) vaksin hari ini kerana tidak dapat suntikan Pfizer di Pusat Pameran dan Perdagangan Antarabangsa Malaysia (MITEC).
“Bukannya mengada-ngada tak mahu ambil vaksin,” tulisnya.
Pada hantaran berbeza dalam Instagram, Ifa memberitahu dia bukan sengaja mahu berbuat demikian, namun tindakan tersebut diambil memandangkan vaksin jenis Pfizer sahaja dirasakan sesuai untuk diri dan penyakit yang dihidapinya.
“Itu hak kita nak ambil atau tak walaupun sudah disediakan oleh kerajaan Malaysia dalam aplikasi MySejahtera.

“Cuma, setahu saya kalau di MITEC, mereka akan dibekalkan dengan vaksin jenis Pfizer. Tapi bila saya sampai, lain pula jadinya. Nak Pfizer tapi diberi Sinovac,” kata Ifa tanpa mendedahkan jenis penyakit yang dihidapinya.
Tambah pelakon drama Janda Kosmopolitan itu, doktor yang bertugas di PPV tersebut turut mengeluarkan sepucuk surat sebagai rujukan untuknya agar mendapatkan vaksin bersesuaian sahaja.
“Bukanlah nak kata vaksin lain tu tak okey dan Pfizer saja yang paling bagus. Tapi untuk kes macam saya ni, penyakit yang saya ada, cuma Pfizer sahaja yang sesuai.
“Ini bukan soal nak ke luar negara ke apa ke. Sama sekali tidak. Kalau cucuk 10 dos Pfizer sekali pun, bukan boleh terbang dan pergi luar negara sekarang pun,” katanya lagi.
Meninjau pada ruangan komen, rata-rata netizen tidak bersetuju dengan kenyataan yang dikeluarkan Artis Versatil Popular Anugerah Bintang Popular ke-29 itu.
“Tak kiralah Sinovac ke atau apa-apa jenis vaksin sekali pun. Semua sama saja. Tak perlu memilih. Suami saya dan anak-anak elok saja dapat vaksin.
“Jenis artis tak sedar dek untung. Bersyukurlah dapat vaksin apa pun. Berjuta lagi rakyat menunggu nak dapatkan janji temu vaksin. Kamu dah dapat suka hati batalkan, kejarkan Pfizer tu,” tulis netizen.
Terdahulu, Ifa hebat dikecam netizen gara-gara memuat naik sebuah video memaparkan dirinya berada di PPV MITEC untuk divaksin namun terpaksa membatalkan hasrat tersebut disebabkan tidak mendapat vaksin jenis Pfizer seperti yang diiginkan.
Tinjauan Kosmo! Online mendapati hantaran video yang dimuat naik dalam Instagram sebelum ini telah dipadam beberapa jam kemudian. – K! ONLINE


Lelaki warga China dakwa diperas ugut 50 kali
Oleh MUHD AFIQ AL-HAFIZ MAT YUSOF

11 Julai 2021, 9:43 pm
SUBANG JAYA – Polis meminta seorang lelaki warga China supaya laporan berhubung dakwaan diperas ugut sebanyak 50 kali oleh pihak berkuasa itu pada tahun lalu.
Ketua Polis Daerah Subang Jaya, Asisten Komisioner Abd. Khalid Othman berkata, pihaknya mengesan satu video tular di YouTube berdurasi 41 minit 51 saat yang dimuat naik pada 3 Februari lalu.
“Video itu ditonton sebanyak 46,142 kali dan mempunyai 276 komen. Video tersebut memaparkan seorang lelaki mendakwa diperas ugut oleh polis negara ini sebanyak 50 kali.
“Lelaki itu menuduh polis sentiasa mencari kesalahan warga asing terutamanya dari China untuk mendapatkan habuan dan sanggup membawa mangsa ke bank bagi mendapatkan wang,” katanya dalam kenyataan di sini hari ini.
Katanya, lelaki terbabit turut berkongsi pengalaman ditahan polis ketika dalam perjalanan dari Puchong ke Subang Jaya bersama seorang rakan pada tahun lalu.
“Mereka dibawa ke Balai Polis Bukit Puchong untuk pemeriksaan lanjut kerana gagal mengemukakan dokumen perjalanan. Lelaki terbabit mendakwa dirinya dipaksa menyerahkan wang RM800 supaya dilepaskan.

“Lelaki terbabit juga berkongsi pengalaman ditahan dan diperas ugut oleh anggota Jabatan Pengangkutan Jalan di Lapangan Terbang Antarabangsa Kuala Lumpur, Sepang kerana cukai jalan tamat tempoh,” katanya. – K! ONLINE


Tiga sukan kekal jadi sandaran pingat negara di Olimpik
Oleh MUHAMMAD RIDUAN MOHD HANAFIAH

11 Julai 2021, 8:29 pm
KEMENTERIAN Belia dan Sukan (KBS) tetap meletakkan tiga jenis sukan iaitu badminton, berbasikal dan terjun sebagai prospek untuk menyumbang pingat pada temasya Sukan Olimpik 2020 Tokyo, Jepun yang bakal membuka tirainya pada 23 Julai ini.
Bagaimanapun, menterinya, Datuk Seri Reezal Merican Naina Merican tidak menolak kemungkinan sukan lain juga mampu melakukan kejutan di Tokyo.
“Selepas melakukan perjumpaan dengan atlet, saya bukan hanya memberi amanat tetapi juga mendengar isi hati 30 wira dan wirawati negara yang akan berjuang di temasya Sukan Olimpik Tokyo. Apa yang saya lihat, mereka cukup bersemangat tinggi untuk mencapai kejayaan di sana.
“Terdapat sembilan jenis sukan atlet kita bertanding dan prospek pingat masih bersandarkan kepada tiga sukan iaitu badminton, berbasikal dan terjun. Bagaimanapun, tiada yang mustahil untuk sukan lain untuk melakukan kejutan.
“Apa pun saya kena realistik bahawa tiga sukan ini mempunyai peluang terbaik untuk menyumbangkan pingat buat negara, tetapi kita mahu semua atlet pergi ke Tokyo dan melakukan yang terbaik.
“Tidak bermakna kejayaan hanya dengan membawa pulang pingat tetapi jika dapat memecahkan rekod kebangsaan, rekod sendiri dan perbaiki ranking, itu juga satu kejayaan untuk negara,” katanya dalam sesi sidang akhbar secara maya selepas perjumpaan dengan semua atlet ke Tokyo hari ini.

Tambahnya, terdapat beberapa negara termasuk Singapura tidak mengumumkan sasaran pingat untuk dibawa pulang oleh kontinjen mereka susulan keadaan pandemik Covid-19 yang melanda dunia.
“Singapura sudah umum tidak ada sasaran pingat diletakkan tetapi saya janji dalam masa seminggu kita akan umumkan perkara tersebut,” ujarnya.
Sementara itu, Chef de Mission (CDM) Datuk Lee Chong Wei mengingatkan para atlet untuk menjaga diri supaya bebas daripada dijangkiti Covid-19 sebelum berlepas ke Tokyo .
“Jika dulu kita hanya fikir bebas daripada kecederaan namun cabaran atlet kali ini lebih besar dan berlipat ganda kerana selain fikir kecederaan mereka perlu fikir untuk bebas daripada dijangkiti Covid-19,” jelasnya. K! ONLINE


Lelaki Orang Asli terperangkap dalam longkang
Oleh ZAKI SALLEH

11 Julai 2021, 8:34 pm
TANJUNG MALIM – Malang menimpa seorang lelaki Orang Asli apabila terperangkap di dalam longkang setelah motosikal jenis Honda Wave 125 ditunggangnya terbabas di Jalan Proton City, Bandar Proton City di sini.
Jurucakap Bilik Gerakan Jabatan Bomba dan Penyelamat negeri Perak memberitahu, pihaknya menerima panggilan kecemasan pada pukul 7.06 malam berhubung kejadian itu daripada orang awam.
Menurut jurucakap tersebut, sepasukan anggota bersama jentera dari Balai Bomba dan Penyelamat Tanjung Malim dihantar ke lokasi kejadian bagi melakukan operasi menyelamat dan mengeluarkan mangsa.
“Semasa bomba tiba, lelaki berkenaan yang berusia 38 tahun ditemui dalam keadaan tubuhnya terlungkup di dalam parit di tepi jalan manakala motosikalnya ada tidak jauh dari situ.
“Tindakan menyelamat telah dilakukan dengan mengangkat mangsa naik untuk mengeluarkannya sebelum diserahkan kepada petugas kesihatan bagi tindakan selanjutnya,” ujar jurucakap tersebut.
Operasi yang diketuai PBK II Nasir Ibrahim itu tamat sepenuhnya pada pukul 7.30 malam. – K! ONLINE


Pasangan kekasih bawa Honda Civic curi diberkas
Oleh MOHAMAD FAIZAL HASHIM

11 Julai 2021, 8:59 pm
JOHOR BAHRU – Pasangan kekasih menyamar sebagai pelanggan sebelum melarikan sebuah kereta jenis Honda Civic di sebuah premis kenderaan terpakai di Taman Melodies di sini, Jumaat lalu.
Ketua Polis Daerah Johor Bahru Selatan, Asisten Komisioner Mohd. Padzli Mohd. Zain berkata, siasatan mendapati kereta itu dilarikan seorang lelaki dan wanita tempatan berusia dalam lingkungan 20-an.
Bertindak atas maklumat, pada pukul 10 pagi, polis membuat serbuan di sebuah rumah di Taman Berjaya, Simpang Renggam, Kluang dekat sini semalam.
Operasi itu membawa kepada penahanan pasangan tersebut. Turut dirampas Honda Civic tersebut yang dilaporkan hilang.
“Semakan mendapati kedua-dua suspek dikehendaki polis dan memiliki rekod jenayah.
“Bertindak atas maklumat awam, kami berjaya menyelesaikan kes kecurian kereta dalam masa 24 jam,” katanya dalam kenyataan hari ini.

Pasangan itu direman empat hari bermula hari ini bagi membantu siasatan. Kes disiasat di bawah Seksyen 379A Kanun Keseksaan. – K! ONLINE


Bantuan RM1,000 kematian akibat Covid-19 di Selangor
Oleh ABDUL RAZAK IDRIS

11 Julai 2021, 7:31 pm
SHAH ALAM – Bantuan khairat kematian sebanyak RM1,000 akan disalurkan kepada rakyat Selangor yang meninggal dunia akibat dijangkiti Covid-19.
Pengerusi Jawatankuasa Tetap Kesihatan Awam, Perpaduan dan Pembangunan Wanita dan Keluarga Selangor, Dr. Siti Mariah Mahmud berkata, penyaluran bantuan itu adalah selaras inisiatif di bawah Pakej Kita Selangor 2.0.
“Seramai 1,500 keluarga bakal menerima manfaat daripada inisiatif ini dengan keseluruhan peruntukan berjumlah RM1.5 juta.
“Permohonan bagi bantuan ini akan dibuka bermula esok sehingga 12 Ogos depan menerusi laman sesawang https://www.selangorprihatin.com,” katanya dalam satu kenyataan di laman Facebook rasminya hari ini.
Beliau menjelaskan penyaluran bantuan RM1,000 akan dikreditkan terus ke akaun bank waris dalam tempoh 14 hari bekerja dari tarikh kelulusan permohonan sekiranya maklumat permohonan yang diterima adalah lengkap.
Sebarang pertanyaan mengenai bantuan ini boleh menghubungi talian hotline 24 jam iaitu 1-800-22-6600. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan)
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Negara G20 usul rombak cukai global
Oleh KOSMO!

11 Julai 2021, 7:00 pm
VENICE, Itali – Menteri-Menteri kewangan negara maju kumpulan 20 (G20) menyatakan sokongan kepada  perjanjian bersejarah  bagi merombak sistem percukaian yang dilaksanakan ke atas syarikat-syarikat multinasional.
G20 menggesa negara-negara lain yang sebelum ini keberatan supaya turut sama melaksanakan kaedah cukai baharu tersebut.
Perjanjian tersebut sekiranya dimuktamadkan, akan memastikan  negara-negara membangun yang  kini terjejas akibat pandemik Covid-19 dapat menarik pelaburan antarabangsa dalam usaha memulihkan semula sektor ekonomi.
Kira-kira  132 negara telah menandatangani rangka kerja rombakan cukai antarabangsa itu  termasuk melaksanakan kadar cukai korporat minimum 15 peratus yang diperkenalkan awal bulan ini.
Bagaimanapun, sokongan daripada 19 negara ekonomi terbesar dunia itu dan Kesatuan Eropah (EU) akan membantu memastikan perjanjian tersebut menjadi kenyataan selepas rundingan selama bertahun-tahun.
“Kami telah mencapai kata sepakat bersejarah untuk melaksanakan struktur cukai antarabangsa yang lebih stabil dan adil.

“Kami menyokong komponen-komponen merangkumi dua teras struktur cukai tersebut iaitu agihan semula keuntungan yang diperoleh syarikat multinasional dan pelaksanaan cukai minimum global yang efektif,” kata menteri-menteri G20  dalam satu kenyataan bersama selepas rundingan dua hari di Venice yang dihoskan oleh Presiden  G20, Itali.
Setiausaha Perbendaharaan Amerika Syarikat (AS), Janet Yellen antara yang hadir dalam pertemuan bersemuka pertama G20  sejak Februari 2020 berkata, momentum kadar cukai antarabangsa baharu  itu perlu diteruskan.
“Dunia kini  sudah bersedia untuk menamatkan  perlumbaan global untuk mengenakan cukai paling minimum kepada syarikat multinasional,” katanya sambil menambah,  G20 perlu bergerak pantas untuk memuktamadkan  perjanjian itu.
Rombakan itu bertujuan mencegah negara-negara daripada  bersaing untuk menawarkan kadar cukai terendah bagi menarik pelaburan yang mendorong syarikat multinasional membayar cukai rendah dan tidak wajar.
Perjanjian akhir dijangka dibentangkan menjelang sidang kemuncak pemimpin G20 di Rom pada Oktober ini dengan harapan rombakan tersebut dapat dilaksanakan menjelang 2023.
Bagaimanapun, tanpa persetujuan semua anggota EU dan negara bukan anggota seperti Hungary dan Estonia, perjanjian itu tidak dapat dimuktamadkan. -Agensi


Chelsea sanggup buat apa sahaja demi Haaland
Oleh KOSMO!

11 Julai 2021, 7:45 pm
ERLING HAALAND
CHELSEA dilaporkan bersedia menjual beberapa lagi pemain mereka seperti Hakim Ziyech dan Tiemoue Bakayoko untuk mendapatkan penyerang Borussia Dortmund ini. Sebelum ini The Blues sudah melepaskan khidmat Olivier Giroud dan Tammy Abraham juga dikatakan turut berada dalam senarai untuk dijual.

ZINEDINE ZIDANE
BEKAS jurulatih Real Madrid ini dilaporkan menolak beberapa tawaran untuk kembali melatih pasukan kelab selepas meninggalkan Santiago Bernebeu. Zidane dilaporkan lebih berminat untuk mengemudi Perancis selepas kontrak Didier Deschamps berakhir atau dipecat.

ANTOINE GRIEZMANN
PENGURUS Manchester City, Pep Guardiola dikatakan menghubungi sendiri pemain Barcelona ini untuk membincangkan mengenai potensi perpindahannya. Griezmann dikatakan menjadi pilihan sekiranya Tottenham Hotspur enggan melepaskan pemain sensasi mereka, Harry Kane.

ALPHONSE AREOLA
WEST HAM UNITED sudah mengadakan rundingan dengan Paris Saint-Germain mengenai keinginan mereka untuk untuk mendapatkan pemain ini secara pinjaman. PSG mungkin tidak ada masalah kerana mereka sudah berjaya mendapatkan khidmat Gianluigi Donnarumma.

HECTOR BELLERIN
ARSENAL dilaporkan terdesak untuk menjual pemainnya ini. Inter Milan sebelum ini pernah menyatakan minat mereka tetapi sehingga kini masih belum ada tawaran rasmi dikemukakan. Inter dilaporkan mahu mendapat Bellerin secara pinjaman terlebih dahulu dengan pilihan membelinya tetapi Arsenal memerlukan wang ketika ini.


Harga tak penting, asalkan niat membantu tercapai – Syafie Naswip
Oleh SAIRUL ZAMRI MISRANI

11 Julai 2021, 7:30 pm
PETALING JAYA – “Akhirnya saya sudah ada pembeli yang sudi membeli trofi kesayangan saya ini.
“Wang hasil lelongan trofi ini akan saya agihkan kepada mereka yang betul-betul memerlukan tanpa mengira siapa dan apapun latar belakang mereka”.
Itu respons ringkas pelakon Syafie Naswip kepada Kosmo Online! seraya memberitahu sudah ada pihak sudi membeli trofi kemenangannya bagi kategori Pelakon Pembantu Lelaki Terbaik pada Festival Filem Malaysia ke-25 (FFM25) itu.
Ditanya mengenai harga yang ditawarkan, Syafie atau nama sebenarnya Mohd. Shafie Naswip, 29, berkata, harga tersebut awal-awal lagi sudah dipersetujui antara dia dan pembeli.
“Ya, trofi tersebut dilelong pada harga RM10,000 seperti apa yang dipersetujui antara kami berdua sebelum ini.
“Lagipun itu harga yang dia (pembeli) mampu untuk bayar. Lagipun saya bukan niat menjual beli dan menetapkan harga tinggi, apa yang penting niat saya untuk membantu mereka yang memerlukan tercapai,” katanya lagi.

Tambah pelakon drama Budak Tebing 2 itu, dia akan memilih individu atau pihak yang memerlukan menerusi mesej (DM) yang diterima dalam Instagram, selain bantuan daripada beberapa badan bukan kerajaan tertentu.
Sebentar tadi, Syafie menerusi hantaran terbaharu dalam Instagramnya memberitahu pengikutnya berkenaan pembeli yang sudah bersetuju membeli trofi miliknya selepas hampir dua minggu membuat keputusan untuk melelong aset kesayangannya itu.
“Alhamdulillah kita sudah ada pembeli. Esok saya akan buat penghantaran trofi #FFM25 kepada beliau.
“Selepas itu, saya akan membuat sumbangan kepada mereka yang benar-benar memerlukan. Terima kasih kepada @abampeahofficial. Semoga Allah memberkati dan permudahkan urusan encik dunia dan akhirat.
“Trofi ini memang mempunyai nilai sentimental, namun apalah guna jika hanya tersimpan begitu sahaja,” katanya.
Terdahulu, pada 1 Julai lalu, Syafie menerusi sesi Live dalam Instagramnya membuat keputusan untuk melelong trofi miliknya bagi membantu menambah dana bantuan kepada golongan memerlukan dan terkesan semasa Perintah Kawalan Pergeraka (PKP) ketika ini. Inisiatif Syafie tersebut bagaimanapun menerima pelbagai kecaman daripada netizen dan dituduh sekadar mahu mencari duit untuk mengisi poket sendiri.
Menurut Syafie, biarpun berat hati untuk melepaskan trofi hasil lakonan dalam filem Songlap itu, dia harus reda demi mendapatkan wang tambahan untuk membantu masyarakat. – K! ONLINE


[KEMASKINI] Hilang kerja setahun punca gantung diri
Oleh MOHD SHARKAWI LONDING

11 Julai 2021, 7:22 pm
JOHOR BAHRU – Kematian seorang lelaki yang ditemui dalam keadaan tergantung di rumahnya di Taman Molek di sini dipercayai akibat tekanan perasaan kerana hilang sumber pendapatan sejak lebih setahun lalu.
Ketua Polis Daerah Seri Alam, Superintendan Mohd. Sohaimi Ishak berkata, mangsa ditemui tergantung di tingkap ruang tamu rumahnya.
Menurutnya, mangsa berusia 44 tahun dan bujang ditemui oleh anak saudara angkatnya pada pukul 10.07 pagi.
Pemeriksaan mendapati tiada kesan kecederaan lain pada anggota badan mangsa.
Berita berkaitan: Lelaki ditemui tergantung di ruang tamu
“Mangsa yang menganggur telah kehilangan sumber pendapatan sejak lebih setahun lalu selepas pelaksanaan Perintah Kawalan Pergerakan (PKP).

“Mangsa juga tidak meninggalkan apa-apa nota berkaitan tindakannya menggantung diri itu,” katanya dalam satu kenyataan di sini hari ini.
Mayat lelaki itu dihantar ke Hospital Sultan Ismail di sini untuk dibedah siasat. Kes diklasifikasi sebagai mati mengejut. – K! ONLINE


Malaysia capai imuniti kelompok dalam tempoh terdekat
Oleh ZULKIFLI MANZOR

11 Julai 2021, 7:04 pm
PETALING JAYA – Kadar vaksinasi harian di Malaysia telah melepasi kadar purata per kapita vaksinasi dunia iaitu secara konsisten 250,000 dos suntikan sehari.
Timbalan Perdana Menteri, Datuk Seri Ismail Sabri Yaakob berkata, vaksinasi harian di Malaysia disasarkan 300,000 dos suntikan sehari mulai bulan ini.
“Ini memberi gambaran kita berada di landasan tepat dalam usaha mencapai imuniti kelompok dalam
masa terdekat.
“Seterusnya dapat kembali kepada kehidupan normal seperti sedia kala,” katanya dalam satu kenyataan hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan)
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Gantung diri pada kipas siling
Oleh NUR NABILAH RAHMAT

11 Julai 2021, 7:22 pm
KLUANG – Seorang lelaki ditemui meninggal dunia dalam keadaan tergantung pada kipas siling di sebuah rumah di Taman Sri Paya di sini hari ini.
Ketua Polis Daerah Kluang, Asisten Komisioner Low Hang Seng berkata, pihaknya menerima panggilan daripada orang awam mengenai kejadian itu pada pukul 11.15 pagi.
“Pusat Kawalan Daerah, Ibu Pejabat Polis Daerah (IPD) Kluang dimaklumkan mengenai kejadian gantung diri di lokasi tersebut.
“Siasatan mendapati si mati merupakan seorang lelaki berusia 44 tahun ditemui dalam keadaan tergantung pada kipas siling di biliknya.
“Waris kemudian menghubungi pihak Hospital Enche Besar Hajjah Kalsom untuk bantuan dan pihak hospital mengesahkan mangsa telah meninggal dunia,” katanya ketika dihubungi hari ini.
Beliau berkata, mayat mangsa dibawa ke Unit Forensik Hospital Enche Besar Hajjah Kalsom untuk dibedah siasat.

Kes diklasifikasi sebagai mati mengejut.
“Siasatan termasuk sama ada mangsa mengalami masalah peribadi masih dijalankan,” katanya.- K! ONLINE


Penternak ayam rugi RM60,000 akibat PPKM Darurat
Oleh ZURAINI BINTI MOHD KHALID

11 Julai 2021, 8:00 pm
JAKARTA – Kegiatan ekonomi yang tersekat akibat pelaksanaan sekatan aktiviti masyarakat (PPKM) Darurat di Indonesia memberi impak kepada penternak ayam apabila ratusan ayam ternakan mati setiap hari, lapor laman berita Suara.com semalam.
Penternak ayam di Desa Kebondalem, Kecamatan Bawang di Jawa Tengah mengalami kerugian sehingga ratusan juta rupiah kerana tempoh matang ayam ternakan yang terlalu lama.
Seorang penternak, Tulus Hidayat berkata perkara itu menyebabkan 400 ekor ayam ternakannya mati dalam sehari.
“Kematian meningkat empat kali ganda dan jika diikutkan, biasanya hanya 80 ekor ayam akan mati sehari,” katanya.
Jelas Tulus, tempoh matang ayam adalah antara 35 hingga 37 hari namun sehingga kini, terdapat 35,000 ekor ayam yang masih belum mencapai tempoh matang.
“Tempoh matang normal ialah 35 hingga 37 hari dan pada hari ke 40, ia sudah mula dibersihkan. Kini, sudah hari ke-45 dan kandang ayam menjadi terlebih muatan lalu mengakibatkan semakin banyak ayam yang mati,” katanya.

Keadaan tersebut menyebabkan dia menanggung kerugian berjumlah 200 juta rupiah (RM57,850) bagi satu kitaran. -Agensi


Bank Islam terima 108,936 permohonan bantuan Pemulih
Oleh KOSMO!

11 Julai 2021, 7:02 pm
PETALING JAYA – Bank Islam Malaysia Bhd. (Bank Islam) kini membantu 108,936 akaun dengan jumlah pembiayaan tertunggak hampir RM12.63 bilion di bawah pakej Bantuan Pembayaran Pemulih (BPP) sejak pelaksanaannya pada 7 Julai lalu.
Ia melibatkan seramai 108,846 pelanggan individu dengan jumlah pembiayaan tertunggak sebanyak RM12.6 bilion, selain 90 permohonan daripada perusahaan mikro serta perusahaan kecil &
sederhana (PKS), melibatkan nilai hampir RM29.43 juta.
Ketua Pegawai Eksekutif Bank Islam, Mohd. Muazzam Mohamed berkata, pihaknya mengalu-alukan langkah yang diambil Bank Negara Malaysia (BNM) dan industri perbankan Islam dalam menangani impak Covid-19 terhadap kelangsungan hidup rakyat.
“Bantuan pembayaran ini memberikan kelonggaran kepada komitmen kewangan pelanggan buat sementara waktu dan memberi ruang agar mereka dapat menyemak semula kedudukan kewangan masing-masing.
“Bank sentiasa proaktif untuk berurusan dengan pelanggan bagi mengenal pasti keperluan mereka serta
menyediakan sokongan diperlukan bagi membantu mereka membuat keputusan bermaklumat yang bersesuaian dengan keadaan semasa,” katanya dalam satu kenyataan.
Mohd. Muazzam
Selain BPP, Bank Islam turut menawarkan program penjadualan dan penstrukturan yang
bersesuaian dengan kehendak pelanggan dengan pelan bayaran berpatutan.

Di samping itu, perusahaan mikro dan PKS yang layak juga dapat menikmati Pembiayaan Pelancongan Penjana (PTF) untuk pelanggan dalam sektor pelancongan dan Kemudahan Bantuan dan Pemulihan Bersasar (TRRF) untuk pelanggan dalam sektor perkhidmatan.
Baru-baru ini, Bank Islam telah melancarkan Kemudahan Automasi dan Digitalisasi (ADF) untuk PKS yang memerlukan insentif untuk mengautomasi proses dan pendigitalan operasi bagi meningkatkan kecekapan perniagaan.
Mohd. Muazzam menambah, pihaknya mengakui pandemik ini memberi kesan berbeza kepada setiap pelanggan, ketika perintah kawalan pergerakan yang berpanjangan akan menjejaskan aktiviti ekonomi.
“Kami komited untuk menyokong daya tahan pelanggan dalam menguruskan komitmen kewangan mereka, terutamanya dalam tempoh tidak menentu ini.
“Bank Islam turut menggesa pelanggan yang memerlukan sokongan untuk menghubungi kami serta menyatakan pilihan bantuan yang diperlukan dan kakitangan Bank Islam amat dedikasi untuk menjawab
persoalan anda pada bila-bila masa,” katanya.


Benteng pemecah ombak runtuh di Langkawi
Oleh NUR AMALINA AZMAN

11 Julai 2021, 7:25 pm
LANGKAWI – Sebahagian struktur benteng pemecah ombak berhampiran Pangkalan Nelayan Chenang di sini runtuh dipercayai akibat ombak kuat petang tadi.
Satu video berdurasi 56 saat di Facebook menunjukkan keadaan benteng sepanjang 800 meter runtuh dan tidak boleh dilalui lagi.
Sekretariat Jawatankuasa Pengurusan Bencana Daerah Langkawi, Kapten (PA) Ahmad Shahfikri Darus berkata, benteng itu dipercayai pecah pada pukul 2 petang.
“Angkatan Pertahanan Awam Malaysia Langkawi memberi amaran kepada orang ramai supaya tidak berkunjung atau memancing di sekitar kawasan itu atas faktor keselamatan.
“Ribut petir dengan kelajuan angin sehingga 50 kilometer sejam dan ketinggian ombak sehingga 3.5 meter dijangka berterusan hingga esok,” katanya di sini hari ini.
Tiada sebarang kemalangan jiwa dilaporkan susulan kejadian tersebut. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan)
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Potong zakar bantu lelaki panjang umur
Oleh KOSMO!

11 Julai 2021, 5:21 pm
SOUTH ISLAND, New Zealand – Satu kajian yang dijalankan oleh University of Otago, Dunedin, New Zealand mendapati kaedah pemotongan zakar boleh membantu manusia hidup lebih lama, lapor akhbar Daily Star kelmarin.
Kajian tersebut yang dijalankan ke atas sekawan biri-biri jantan dipotong kemaluannya menghasilkan asid deoksiribonukleik (DNA) yang lebih lambat menua berbanding yang tidak dibuang kemaluannya.
Wanita secara umumnya mempunyai jangka hayat yang lebih lama berbanding lelaki.
Beberapa kajian mencadangkan punca utama adalah perbezaan genetik dan hormon antara kedua-dua jantina tersebut yang mengurangkan jumlah DNA yang dimiliki.
Perbezaan tersebut turut ditemui pada biri-biri di mana biri-biri betina biasanya hidup lebih lama.
Penyelidik mendapati biri-biri jantan yang sudah dibuang kemaluannya berupaya menambah 60 peratus jangka hayatnya berbanding biri-biri jantan lain.

Ia memberi harapan bahawa kajian sama berpotensi menghasilkan keputusan serupa ke atas manusia.
“Kami mencipta cara untuk mengukur umur biologi pelbagai jenis mamalia, mengkaji lebih 200 spesies dan mendapati bahawa banyak persamaan antara haiwan dan menusia berkenaan pertambahan usia.
“Namun begitu, kajian ke atas biri-biri jantan adalah unik kerana ia secara khusus mengasingkan kesan hormon lelaki terhadap penuaan.- Agensi


Dewan Sultan Ibrahim, UTHM jadi PPV
Oleh NUR ALINA HASSAN

11 Julai 2021, 4:57 pm
BATU PAHAT – Universiti Tun Hussein Onn Malaysia (UTHM) akan menjadi universiti awam pertama di negeri Johor yang berfungsi sebagai Pusat Pemberian Vaksin (PPV) bermula Khamis ini.
Naib Canselor UTHM, Profesor Datuk Tan Sri Dr. Wahid Razzaly berkata, PPV itu akan dikenali sebagai Pusat Pemberian Vaksin, Dewan Sultan Ibrahim, Universiti Tun Hussein Onn Malaysia (PPV DSI UTHM).
Menurut beliau, pembukaan PPV DSI UTHM di bawah kategori integrasi pertama di fasiliti universiti awam dalam negeri Johor yang dijangka menampung seramai 3,000 penerima vaksin secara harian.
“Inisiatif ini bagi menyokong usaha keras kerajaan dalam memastikan imuniti kelompok dapat dibentuk dalam masa terdekat sekali gus mampu mencapai sasaran 80 peratus rakyat divaksin.
“PPV ini akan dibantu oleh para petugas mengikut kategori dengan penglibatan agensi keselamatan di bawah penyelarasan Angkatan Tentera Malaysia, sukarelawan Malaysia Vaccine Support Volunteer termasuk kakitangan UTHM dan petugas kesihatan dari Health Care Organizations,” katanya dalam kenyataan di sini hari ini.
Wahid berkata, operasi bagi setiap hari bermula 8 pagi hingga 8 malam itu turut bertujuan memastikan sasaran imuniti kelompok negeri Johor khususnya Batu Pahat dapat dicapai dengan segera.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Laluan tikus PKPD Mukim Sura diceroboh
Oleh NIK NUR IZZATUL HAZWANI NIK ADNAN

11 Julai 2021, 5:26 pm
DUNGUN – Tidak sampai 24 jam ditutup, lima laluan tikus di kawasan Sura di sini yang dikenakan Perintah Kawalan Pergerakan Diperketatkan (PKPD) telah dicerobohi individu tidak bertanggungjawab.
Ketua Polis Daerah Dungun, Superintendan Baharudin Abdullah berkata, pemantauan pihaknya mendapati penghadang besi yang dipasang di kawasan berkenaan telah dialihkan manakala tali pita keselamatan pula dipotong.
Beliau berkata, laluan tikus tersebut ialah dua susur keluar ke Kampung Che Lijah, Lorong Bunga Raya Tujuh, pintu pagar Sekolah Kebangsaan (SK) Gong Pasir serta pintu belakang pagar sekolah tersebut.
“Sehubungan itu, kesemua laluan tikus tersebut telah ditutup dengan penghadang konkrit.
“Penghadang konkrit tersebut dipasang dengan kerjasama Jabatan Kerja Raya (JKR) yang siap sepenuhnya hari ini,” katanya di sini hari ini. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan)
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Nia Ramadhani, suami masuk pusat pemulihan dadah
Oleh MOHAMMAD SHAHEMY AZMI

11 Julai 2021, 6:43 pm
JAKARTA – Pelakon popular Indonesia Nia Ramadhani bersama suami, Ardi Bakrie serta pemandu peribadi mereka yang dikenali sebagai ZN dihantar menjalani tahanan di sebuah pusat pemilihan dadah hari ini.
Perkara tersebut dimaklumkan  peguam mereka, Wa Ode Nur Zainab dalam satu kenyataannya kepada media Indonesia.
“Mungkin hari ini akan dihantar ke pusat pemulihan,” kata Wa Ode memetik laporan detik.com.
Menurut Wan Ode, tindakan tersebut diambil setelah Nia, Ardi dan ZN bersetuju untuk menerima cadangan daripada Badan Narkotika Nasional (BNN) untuk melalui proses pemulihan. Bagaimanapun sehingga kini, lokasi penempatan Nia, suami dan pemandu belum diperincikan.
Sementara itu, Ketua Polis Metro Jakarta Pusat, Hengki Haryadi memberitahu bahawa, Nia dan Ardi telah ditahan di bawah Akta 127 Undang-Undang Nombor 35 Tahun 2009 Bahagian Narkotik yang dikategorikan sebagai pengguna dadah.
Mengikut undang-undang tersebut, Nia dan suaminya wajib menjalankan proses pemulihan di lokasi yang ditentukan pihak berkuasa.

“Saya mahu menjelaskan, dakwaan mengatakan perkara ini tidak diproses mengikut Akta 127 adalah tidak benar. Setiap pengguna dadah perlu menjalani pemulihan. Ini adalah kewajipan undang-undang,” jelasnya.
Merujuk undang-undang, Hengki berkata, Nia dan Ardi akan dihantar ke pusat, bagaimanapun proses pemulihan tidak ditentukan oleh polis, sebaliknya oleh BNN.
“Pemulihan tidak ditentukan oleh polis. Jika ada permintaan keluarga, kami akan memudahkannya. Proses tersebut akan dilaksanakan oleh pasukan penilaian bersepadu membabitkan BNN, pendakwa raya, doktor, psikiatri dan penyiasat di luar Jakarta Pusat,” ujarnya.
Dalam masa sama, Hengki turut menepis dakwaan orang ramai yang mendakwa pasangan suami isteri itu menerima layanan istimewa sewaktu dalam tahanan polis.
Ujar Hengki, tiada unsur pilih kasih dalam mengendalikan kes berkenaan dan setiap yang melakukan kesalahan akan menjalani proses serupa tanpa mengira status mereka.
Terdahulu, dalam satu sidang media semalam, Nia menangis teresak-esak ketika menyampaikan memohon maaf.
Pelakon sinetron Bawang Putih Bawang Merah itu bersama suami mengakui, menyesal dengan perbuatan dilakukannya dalam penyalahgunaan dadah.
Nia dan Ardi meminta masyarakat tidak meniru perbuatan mereka, malah sedar apa yang dilakukan selama ini satu kesalahan dan melanggar peraturan.
Pasangan itu bersama seorang pemandu peribadi ditangkap polis di kediaman mereka di daerah Pondok Pinang, Kebayoran Lama, Jakarta Selatan pada pukul 3 petang Khamis lalu atas kesalahan mengambil dadah jenis syabu. -K! ONLINE


Hentikan berpolitik, fokus untuk bantu rakyat – TPM
11 Julai 2021, 5:30 pm
PETALING JAYA – Pemimpin politik perlu fokus dalam memerangi wabak covid-19 serta membantu rakyat yang terkesan dengan pandemik Covid-19.
Timbalan Perdana Menteri, Datuk Seri Ismail Sabri Yaakob berkata, semua pihak harus menjalankan tanggungjawab dan fokus utama harus diberikan untuk membantu rakyat.
“Janganlah kita berpolitik dalam keadaan sekarang ini kerana rakyat sedang mengalami kesusahan dan memerlukan fokus sepenuhnya bukan sahaja daripada kerajaan tetapi juga parti-parti politik supaya kita dapat membantu rakyat.
“Fokus utama mestilah membantu rakyat yang sedang dalam kesusahan dan dalam masa yang sama strategi untuk menentang Covid-19 ini perlu juga disokong oleh semua,” katanya pada sidang akhbar selepas melawat Projek Perumahan Rakyat (PPR) Kerinchi yang dikenakan Perintah Kawalan Pergerakan Diperketatkan (PKPD) di sini hari ini.
Dalam pada itu, jelasnya, kes harian yang meninggi sejak beberapa hari ini adalah disebabkan ujian saringan besar-besaran dan bersasar yang dilakukan di kebanyakan kawasan PKPD di Selangor dan Wilayah Persekutuan.
“Kementerian Kesihatan (KKM) sudah menjangka dengan perkara ini, kini kerajaan sedang berusaha untuk menambah bilangan katil untuk rawatan mereka yang disahkan positif,” katanya.

Mengulas lanjut, Ismail Sabri berkata, kerajaan sedang mengkaji prosedur operasi standard (SOP) di setiap negeri dan daerah bagi selaraskan di semua peringkat.
“Memang agak sukar sebab dalam SOP ada daerah boleh lakukan terutama berkait peralihan fasa satu dan fasa dua.
“Saya akan mengadakan perbincangan nanti dan Perdana Menteri juga bersetuju saya melihat perkara ini dengan lebih teliti bagi membantu permudahkan urusan pergerakan termasuk NGO yang menyalurkan bantuan kepada rakyat,” katanya. – K! ONLINE


Harry, Meghan dipuji hanya mahu dua anak
Oleh KOSMO!

11 Julai 2021, 6:30 pm
LONDON – Sebuah badan kebajikan Britain memuji tindakan pasangan diraja Britain, Putera Harry dan Meghan Markle atas keputusan pasangan itu yang hanya mahu mempunyai dua orang anak, lapor akhbar New York Post kelmarin.
Badan kebajikan Population Matters akan menganugerahkan pasangan itu wang berjumlah $695 (RM2,912) atas keputusan memilih untuk mempunyai keluarga kecil sekali gus menetapkan teladan buat orang ramai.
“Memiliki keluarga yang kecil mengurangkan impak kepada Bumi dan mewujudkan peluang yang lebih baik kepada generasi akan datang untuk menghuni di planet yang sihat.
“Kami meraikan keputusan Duke of Sussex dan isterinya yang memilih untuk mempunyai keluarga kecil kerana keluarga kecil juga boleh menjadi keluarga yang bahagia,” tulis badan kebajikan itu dalam satu kenyataan.
Pasangan tersebut memaklumkan kepada majalah British Vogue pada 2019 bahawa mereka merancang untuk mempunyai dua orang anak bagi mengurangkan impak kepada persekitaran.
Pasangan itu bulan lalu meraikan kelahiran anak perempuan yang diberi nama Lilibet. Anak sulung mereka, Archie lahir pada 2019. -Agensi


Banggol Melon hanya di PPK Pengkalan Chepa
Oleh ROSALWANI CHE SOH

11 Julai 2021, 6:05 pm
KOTA BHARU – Kawasan Pertubuhan Peladang Kawasan (PPK) Pengkalan Chepa, Kampung Banggol di sini menjadi pusat pertama di negara ini yang menanam dan mengeluarkan hasil tembikai susu hibrid iaitu Banggol Melon.
Tanaman itu diusahakan oleh 32 petani di bawah selian Jabatan Pertanian dan Lembaga Pertubuhan Peladang (LPP) di tanah PPK seluas 24 hektar.
Timbalan Menteri Pertanian dan Industri Makanan II, Datuk Che Abdullah Mat Nawi berkata, hasil tanaman itu diusahakan sejak setahun lalu dengan pengeluaran hasil sebanyak 10 tan.
“Apabila buah itu dituai pada musim lalu, petani di PPK Pengkalan Chepa mampu meraih pendapatan mencecah antara RM15,000 hingga RM20,000 untuk keseluruhan pengeluaran hasil,” katanya kepada pemberita selepas meninjau projek Bersepadu Pertanian Banggol di PPK Pengkalan Chepa hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan)
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Warga emas, OKU perlu segera divaksin
Oleh ROSLIZA MOHAMED

11 Julai 2021, 6:17 pm
PASIR MAS – Pertubuhan Pusat Aktiviti Warga Emas (Pawe) di sini mengambil inisiatif dengan membawa golongan warga emas dan orang kelainan upaya (OKU) yang terlantar sakit untuk memudahkan mereka menerima vaksin di klinik kesihatan dengan segera.
Pengerusi Pawe Pasir Mas, Datuk Dr. Wan Mansor Hamzah berkata, kerjasama itu dilakukan dengan bantuan Jabatan Kesihatan Daerah (PKD) Pasir Mas selain penghulu mukim dan kampung.
“Setakat ini, kita tidak tahu jumlah sebenar warga emas dan OKU yang terlantar sakit di rumah di daerah ini. Saya berharap golongan ini segera divaksin.
“Kita harap dengan langkah ini golongan warga emas khususnya dapat memberi kerjasama sewajarnya supaya mereka dapat menerima suntikan vaksinasi itu dengan segera,” katanya kepada pemberita selepas Program Suntikan Vaksinasi Warga Emas di Klinik Kesihatan Bandar Pasir Mas di sini hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan)
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Pengusaha, pekerja hotel Pulau Pangkor terus sengsara
Oleh SHAMSUL KAMAL AMARUDIN

11 Julai 2021, 6:08 pm
LUMUT – Ramai pekerja hotel dan resort di Pulau Pangkor terpaksa diberhentikan kerja berikutan keadaan sektor pelancongan yang lumpuh ketika ini.
Bagi yang masih bekerja, mereka dibayar gaji hari tetapi bilangannya berkurangan kerana pengusaha hotel dan resort terpaksa menanggung kos operasi tanpa keuntungan.
Pengerusi Pembangunan Hotel dan Resort Pulau Pangkor, Zamzuri Suid berkata, ketika ini pengusaha terpaksa menggunakan pelbagai sumber kewangan termasuk wang simpanan.
“Tambah menyedihkan apabila Program Pemulihan Ekonomi Negara (PEMULIH) yang diumumkan kerajaan baru-baru ini turut tidak melibatkan kami,” katanya.
Beliau berkata demikian ketika ditemui pada Program Bantu Persatuan Pembangunan Hotel dan Resort Pulau Pangkor di Pulau Pangkor hari ini.
Sumbangan berupa barang keperluan harian dan wang itu diberikan kepada kira-kira 400 pekerja melibatkan 52 hotel, resort dan rumah tetamu di pulau peranginan tersebut.

Bantuan menerusi Pejabat Ahli Dewan Undangan Negeri (ADUN) Pangkor dan Tourism Perak itu disampaikan oleh ADUN Pangkor, Datuk Seri Dr. Zambry Abd Kadir. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan)
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Virgin Galactic bawa Richard Branson ke angkasa
Oleh KOSMO!

11 Julai 2021, 6:37 pm
WASHINGTON – Ahli perniagaan yang juga jutawan Britain, Richard Branson akan memulakan siri pelancongan ke angkasa lepas hari ini dengan menaiki kapal angkasa SpaceShipTwo, lapor laman berita The Guardian.
Syarikat angkasa lepas milik Branson, Virgin Galactic akan menghantar sebuah kapal angkasa ke penerbangan yang berhasrat untuk sampai 88 kilometer di atas Bumi pada ketinggian puncaknya.
Perjalanan itu adalah beberapa hari lebih awal berbanding misi pesaingnya, pengasas syarikat Amazon iaitu Jeff Bezos yang turut terbang ke angkasa dengan menaiki roket.
Misi berprofil tinggi itu akan dilancarkan dari tapak operasi Virgin Galactic di Spaceport Amerika, padang pasir New Mexico dan akan disiarkan secara langsung menerusi laman penstriman.
Branson akan ditemani dua orang juruterbang dan tiga penumpang lain dan siaran langsung itu akan dihoskan oleh pelawak, Stephen Colbert.
Perjalanan bermula daripada pelancaran hingga pendaratan akan mengambil masa selama sejam dan mereka yang berada di dalam kapal angkasa tersebut berpeluang merasai pengalaman anti graviti atau terapung selama beberapa minit.

Penerbangan tersebut adalah sembilan hari lebih awal berbanding penerbangan Bezos yang bakal ke angkasa dengan roket baharunya, New Shepard dan dihasilkan oleh syarikat miliknya iaitu Blue Origin.
Penerbangan Bezos bakal membawa bersama seorang penumpang yang telah membayar tiket AS$28 juta (RM117 juta) untuk perjalanan itu menerusi satu lelongan bulan lalu. -Agensi


Keluarga izin, Benjy disemadikan di Medan esok
11 Julai 2021, 4:32 pm
PETALING JAYA – Keluarga kepada Allahyarham Benjy Ibrahim memberi kebenaran kepada pihak penjara Medan, Indonesia untuk mengebumikan jenazah pelakon itu di sana.
Perkara berkenaan dinyatakan dua orang adik perempuan Benjy menerusi hantaran dalam Twitter sebentar tadi yang memaklumkan urusan pengebumian akan dijalankan esok.
Adik bongsunya, Inessa Irdayanty menerusi satu kenyataan berkata, kakaknya iaitu Elza Irdalynna menerima perkhabaran duka tentang pemergian Benjy daripada pihak penjara Medan pagi tadi.
“Kakak menerima panggilan daripada pihak penjara Medan pagi tadi memberitahu bahawa Benjy tidak dapat bernafas dan sakit tenat akibat asma sekitar pukul 11 pagi waktu Malaysia.
“Dia telah dibawa ke rumah sakit di sana tetapi tidak sempat diselamatkan,” tulisnya.
Tambah Inessa, arwah abangnya itu telah lama menghidap penyakit kronik asma dan paru-paru serta kerap keluar masuk hospital sejak beberapa tahun lalu.

“Kami sekeluarga mengizinkan pihak penjara Medan mengebumikan jasad arwah di sana. Urusan pengebumian akan dijalankan esok.
“Kami amat berterima kasih dan terharu atas bantuan serta sokongan yang telah diberi oleh semua pihak selama ini. Harap maklum bahawa Benjy turut menghargai anda semua,” katanya lagi.
Sementara itu, Elza menerusi ciapan Twitter memuat naik gambar lama abangnya bersama arwah ibu mereka, Azean Irdawaty dengan kaspyen meruntun jiwa.
“Teruskan teman mama sekarang, Ben,” tulisnya ringkas.
Sebentar tadi, dunia hiburan dikejutkan dengan berita pemergian Benjy yang disahkan meninggal dunia di sebuah hospital di Medan akibat penyakit asma.
Berita pemergian anak sulung kepada aktres Allahyarham Azean Irdawaty itu dimaklumkan sendiri oleh bapanya, Khairil Anwar Zainal Mukhtar Rashidi.
Kehilangan Benjy turut diratapi rakan pelakon lain seperti Noorkhiriah, Jasmin Hamid, Shaheizy Sam, Adam Corrie, Shuib Sepahtu dan Azza Elite yang mengucapkan salam takziah buat arwah serta keluarganya. – K! ONLINE


Lelaki ditemui tergantung di ruang tamu
Oleh MOHD SHARKAWI LONDING

11 Julai 2021, 4:28 pm
JOHOR BAHRU – Seorang lelaki ditemui mati dalam keadaan tergantung di rumahnya di Taman Molek di sini hari ini.
Mayat mangsa yang berusia 44 tahun dan merupakan warga tempatan itu ditemui pada pukul 10 pagi.
Ketua Polis Daerah Seri Alam, Superintendan Mohd. Sohaimi Ishak ketika dihubungi mengesahkan kejadian itu.
“Pusat Kawalan Ibu Pejabat Polis Daerah Seri Alam menerima laporan berhubung penemuan seorang lelaki dalam keadaan tergantung dengan wayar.
“Si mati ditemui di ruang tamu rumah,” katanya ketika dihubungi.
Mohd. Sohaimi berkata, punca kejadian itu masih dalam siasatan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan)
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Lelaki diburu, rempuh kereta polis
11 Julai 2021, 4:16 pm
PETALING JAYA – Seorang lelaki warga tempatan sedang diburu selepas melanggar kereta peronda polis (MPV) jenis Honda Civic sebanyak dua kali di Jalan PJS 7/19, Bandar Sunway semalam.
Dalam kejadian kira-kira 7.25 petang itu, suspek memandu sebuah kereta jenis Proton Iswara yang pernah dilaporkan hilang pada 21 Jun lalu di sekitar Batu 9, Cheras.
Ketua Polis Daerah Subang Jaya, Asisten Komisioner Abd Khalid Othman berkata, kejadian berlaku selepas anggota MPV ingin melakukan pemeriksaan ke atas kenderaan dinaiki suspek yang berada dalam keadaan mencurigakan.
“Apabila pemeriksaan cuba dibuat, suspek telah mengundurkan kereta dengan laju sehingga melanggar kenderaan MPV yang dinaiki dua anggota itu.
“Suspek yang menaiki kenderaan itu telah melarikan sebelum kenderaan suspek berjaya disekat di jalan susur keluar Lebuh Raya Baru Pantai (NPE),” katanya dalam satu kenyataan di sini hari ini.
Abd Khalid memberitahu, suspek sekali lagi bertindak mengundurkan kenderaan dan melanggar kenderaan MPV dari Ibu Pejabat Polis Daerah Subang Jaya untuk kali kedua.

“Pelanggaran itu menyebabkan kenderaan MPV rosak teruk di bahagian hadapan dan tidak dapat bergerak. Suspek turut berjaya melarikan diri bersama kenderaan.
“Hebahan telah dibuat untuk menggerakkan semua elemen yang berada di lapangan untuk mengesan dan menangkap suspek. Anggota terlibat dalam kejadian tidak mengalami sebarang kecederaan,” jelasnya.
Siasatan dijalankan di bawah Seksyen 307 Kanun Keseksaan kerana cubaan membunuh, Seksyen 186 kanun yang sama kerana menghalang penjawat awam, Seksyen 188 Kanun Keseksaan kerana mengingkari perintah oleh penjawat awam dan Seksyen 42 Akta Pengangkutan Jalan kerana memandu secara melulu. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


UUM beri moratorium automatik kepada kakitangan
Oleh MOHD. RAFIE AZIMI

11 Julai 2021, 4:23 pm
ALOR SETAR – Universiti Utara Malaysia (UUM) mengumumkan pemberian moratorium secara automatik selama lima bulan kepada semua kakitangan yang terlibat skim pinjaman khas ditawarkan universiti itu.
Naib Canselornya, Prof. Datuk Dr. Ahmad Bashawir Abdul Ghani berkata, pelaksanaan moratorium bermula bulan depan hingga Disember depan itu adalah bagi membantu peminjam menguruskan aliran tunai masing-masing semasa tempoh mencabar ini.
Menurut Ahmad Bashawir, ini kali kedua moratorium diberikan kepada kakitangan terlibat setelah kali pertama dilaksanakan pada April hingga September tahun lalu.
“Pelaksanaan moratorium ini dibuat secara automatik tanpa memerlukan sebarang dokumen sokongan untuk kelulusan.
“Kami berharap inisiatif ini mampu membantu peminjam dalam kalangan kakitangan universiti untuk berdepan cabaran pandemik Covid-19 sekali gus meringankan beban dihadapi,” katanya dalam satu kenyataan di sini hari ini. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Perlis benarkan solat Hari Raya Aidiladha di kawasan lapang
Oleh NUR NAZLINA NADZARI

11 Julai 2021, 3:56 pm
ARAU – Perlis membenarkan solat sunat Hari Raya Aidiladha dilaksanakan di tanah lapang perkarangan masjid tertakluk kepada ketetapan jawatan kuasa kariah masjid masing-masing pada pukul 8 pagi.
Raja Muda Perlis, Tuanku Syed Faizuddin Putra Jamalullail bertitah, perkara itu telah mendapat perkenan Raja Perlis, Tuanku Syed Sirajuddin Putra Jamalullail.
Titah Tuanku Syed Faizuddin, perkenan diberikan setelah meneliti perkembangan semasa penularan pandemik Covid-19 di seluruh negara dan negeri ini serta sejajar dengan kebenaran aktiviti pengimarahan masjid di Perlis ketika Fasa Kedua Pelan Pemulihan Negara (PPN).
Baginda bertitah, pelaksanaan solat di tanah lapang adalah selaras dengan sunah Rasulullah SAW selain dapat mengurangkan risiko jangkitan berbanding solat di tempat tertutup.
“Bilangan jemaah yang dibenarkan berdasarkan kepada kapasiti saiz kawasan lapang. Bagi memberikan ruang kepada penyertaan yang optimum, dibenarkan untuk didirikan solat Aidiladha sebanyak dua sesi iaitu sesi pertama pada pukul 8 pagi dan kedua pada pukul 9 pagi.
“Sekiranya keadaan cuaca yang tidak bersesuaian seperti hujan lebat, maka solat akan dilaksanakan di dalam masjid dengan kapasiti saiz masjid mengikut prosedur operasi standard (SOP) sedia ada pada pukul 8.30 pagi.

“Jemaah yang tidak terpilih menyertai solat berkenaan perlu bersurai dan pulang menunaikan solat Aidiladha di rumah masing-masing bersama ahli keluarga selaras dengan ketetapan dan risalah khutbah yang dikeluarkan oleh pihak Jabatan Mufti Negeri Perlis,” titah baginda di sini hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pengumuman di PPV ‘umpama’ berada dalam pesawat
Oleh SITI AMINAH MOHD YUSOF

11 Julai 2021, 4:02 pm
PETALING JAYA – Umpama berada dalam pesawat Malaysia Airlines (MAS) apabila mendengar pengumuman yang dibuat oleh seorang sukarelawan di Pusat Pemberian Vaksin (PPV) di Axiata Arena Bukit Jalil.
Menerusi klip video berdurasi 24 saat yang dikongsi di laman Facebook Kementerian Kesihatan (KKM), pengumuman tersebut dibuat oleh seorang wanita yang juga anggota sukarelawan MH Rangers.
Menurut hantaran itu, sukarelawan MH Rangers terbabit dianggotai kru kabin dan juruterbang MAS.
“Pengumuman seakan-akan dalam kapal terbang oleh sukarelawan MH Rangers di PPV Axiata Arena Bukit Jalil.
“Terima kasih kerana membantu melancarkan perjalanan vaksinasi,” kata KKM.
Susulan klip video tersebut, beberapa pengguna Facebook telah meninggalkan komen dan reaksi pada hantaran itu antaranya ialah Marissa Mamat.

“Tahniah sukarelawan,” tulisnya.
Sehingga pukul 3.30 petang tadi klip video berkenaan dikongsi lebih 371 kali dan ditonton hampir 150,000 kali. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


10 rumah dilanda banjir kilat di Balik Pulau
Oleh NOOR HASLIZA NUSI

11 Julai 2021, 4:32 pm
BALIK PULAU – Kira-kira 10 buah rumah penduduk di Kampung Sulup, Teluk Kumbar di sini dilanda banjir kilat dalam kejadian hujan lebat sejak pukul 5 pagi tadi.
Air dikatakan naik mencecah paras betis menyebabkan kesemua penghuni bersiap sedia dengan sebarang kemungkinan berlaku.
Setiausaha Majlis Pengurusan Komuniti Kampung (MPKK) Bukit Gemuroh,Rosmawati Hashim, 44, berkata, penduduk kini masih berada di kediaman masing-masing dan dinasihatkan lebih berwaspada disebabkan hujan masih lebat.
Menurutnya, penduduk terjejas diarahkan mengangkat kesemua barangan keperluan seperti perabot, pakaian dan barangan elektronik di tempat lebih tinggi.
“Kita akan memantau keadaan dari masa ke semasa. Ini merupakan kejadian banjir kilat kali kedua tahun ini selepas Jun lalu,” katanya ketika dihubungi sebentar tadi. -K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pengerusi koperasi didakwa kes rasuah RM16 juta esok
Oleh MOHD SYALMIZI HAMID

11 Julai 2021, 4:38 pm
SEBERANG PERAI – Seorang pengerusi anggota lembaga pengarah sebuah koperasi hartanah bergelar Datuk dijangka didakwa di Mahkamah Sesyen Butterworth di sini esok membabitkan kes rasuah lebih RM16 juta.
Menurut sumber, suspek didakwa menerima sogokan itu daripada seorang pengarah syarikat pemaju bergelar Tan Sri melalui syarikat miliknya.
Jelasnya, sogokan itu sebagai balasan melantik syarikat pemaju tersebut untuk projek usahasama yang dijalankan di tanah-tanah milik koperasi bagi tujuan pembangunan.
Suspek akan menghadapi lebih 160 pertuduhan di bawah Akta Pencegahan Pengubahan Wang Haram dan Pencegahan Pembiayaan Keganasan 2001 [Akta 613].
Difahamkan, penahanan Datuk itu merupakan hasil siasatan dan operasi yang dijalankan SPRM sejak Ogos tahun lalu. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


11,200 penerima Gobok Rakyat Johor di Johor Bahru
Oleh KHAIRUL MOHD. ALI

11 Julai 2021, 4:10 pm
JOHOR BAHRU – Pejabat Daerah Johor Bahru telah mengenal pasti 11,200 penerima program Gobok Rakyat Johor yang terdiri daripada golongan keluarga terjejasnya akibat pandemik Covid-19 di negeri ini.
Pegawai Daerah Johor Bahru, Datuk Abdul Rahman Salleh berkata, pihaknya telah diperuntukkan sejumlah RM800,000 untuk diagihkan kepada penerima yang layak.
Jelas beliau, senarai penerima telah diterima dengan kerjasama Ketua Kampung, Penghulu, Ahli Majlis, pemimpin tempatan serta pertubuhan bukan kerajaan (NGO).
“Program Gobok Rakyat Johor ini telah dilancarkan Menteri Besar, Datuk Ir. Hasni Mohammad pagi tadi dan di peringkat daerah Johor Bahru, kita telah memulakan pengagihannya hari ini.
“Semua penerima yang layak telah dikenalpasti dan mereka akan diberi barangan asas mengikut kepada keperluan mereka, antaranya beras, minyak masak, tepung, gula dan biskut,” katanya kepada pemberita selepas melakukan agihan bubur durian di Hospital Sultanah Aminah, di sini hari ini.
Gobok Rakyat Johor dengan peruntukan RM8 juta merupakan inisiatif kerajaan negeri dalam membantu seramai lebih 100,000 rakyat negeri ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929